text:
1Paiguna llucshisha riushcai ashca huaranga runaguna tandarisha tác tucusha chaquibis jaitanacucta rinaura. Chasna acpi paihuan puriu runagunallata Jesus yachachingahua callarira casna nisha, Cuirarichi, fariseoguna yanga llullasha purinaun. Cangunaga ama chasna rasha causanguichichu nira. 2Yuyarichi. Paiguna tucui rashcagunaga huasha ricuringami. Ima cunan pacalla rashcagunahuas huasha punzhami ricuringallami, chasnallata ima pacalla rimashcagunahuas chi punzhallaitami yacharingaraunmi. 3Canguna tuta imata rimacpihuas punzha pagllai uyaringami. Cangunapura huasi ucui imatahuas pacalla rimacpihuas tucui runa ñaupacpi pagllai caparisha rimaitucushca anga nira. 4Llaquishca amigoguna, canguna aichata huanchinata munac runagunata ima manzhanguichichu. Huanchishcahuasha canda mana ushanzhu imatas ranata. 5Astahuanbas ñuca cangunata yachachini pitata mas manzhana anguichi. Can huañushcahuasha ucupachama cachana ushaita charic Diostaga manzhana manguichi. Ñáuca cangunata nini, paillata manzhana anguichi. 6Pichca (5) ichilla pishcugunata randichicpi manachu ishcai (2) cullquihualla llucshin. Ashillahua llucshigllaita Diospacpi ni shucpas mana cungarishcachaun. 7Dios tucuita yachac ashami canguna accha tuputahuas yachanmi. Chi pishcugunamandahuas cangunaga mas ashca balic ashami Yaya Dios alita cuirashca saquiringuichimi. Chasnamandami chi runagunataga mana manzhana changuichi. 8Jesus paigunata casna nisha mas yachachisha catira. Cangunata nini, maicanbas runaguna ñaupacpi ñucaga Jesuspac mani nisha rimacpiga, ñucahuas Runa Tucuc asha Diospa angelguna ñaupacpi chi chasna rimac runamanda ñucahuac runa man nisha rimashami. 9Randi pihuas runagunahuacpi ñuca mana Jesuspa runachani nicpiga Diospa angelguna ñaupacpi ñuca rimashami paiga mana ñuca runachan nisha. 10Maican runa ñucata Runa Tucuc acta piñasha rimacpiga Yaya Dios perdunasha chi rimashca juchata anchuchingami. Randi pihuas Diospa Samaimanda mana ali rimacpiga Yaya Dios paita mana perdunangachu. 11Ñáucata quirishcamanda cangunata israel tandarina huasigunaibi caudsayachingahua apacpiga amugunahuacpis mandac runagunahuacpihuas apaushcai Diospa Samai chi uraspi cangunata alita yuyachingami canguna imatas rimangahua. Chasnamanda ama ñaupata yuyarisha turbarichichu imasnata rimasha nisha. 13Jesus chasna rimacpi chi runagunamanda shucca rimara, Ñáuca huauquita rimai señor, ñucanchi yaya ñucaraicu saquishcata ñucama cuhuachun nisha rimapai nira. 14Chasna rimacpi Jesus randi paita rimara, Pita ñucata churahuara amu tucusha cangunata alichingahuaca. 15Chihuasha tucui runagunata rimara, Canguna yuyarichi. Ama yapa munasha causaichichu. Runa ashcata charishahuas mana mas cushi causanata tupangachu nira. 16Chasna nisha paigunata cai yachachina shimita cuintara casna nisha, Shuc yapa charic runaga ashca allpata charira. Muyuta tarpucpi yapa ashcata aparira. 17Chasna yapa aparicpi chi runa yuyarira, ñuca pallashca muyugunata mana imaibihuas huacaichinata charinichu nisha. Cunanga maibita huacaichisha. 18Casnami rangarauni. Ñáuca muyu huacaichina huasigunata mas jatunda rangarauni. Tucui muyugunatas, ñuca ali charishcagunatahuas chibi churasha alita huacaichishami. 19Chasna ñuca ashcata charishcamanda unai huatagama pactangami, mana ima uraspas pishihuangachu. Mana mas tarabasha jumbiushachu cunanmanda. Micusha upisha cunanga lugar causangarauni nisha yuyarira. 20Chasna yuyariupi Dios randi chi runata nira, Yuyai illac runa mangui. Cunan tutami huañungaraungui. Chasna tucucpi tucui can huacaichisha charishcagunataga pichari japingaraun. 21Jesus chita cuintashcahuasha rimara, Yuyarichi nisha. Maican runahuas chicuintallata pai charishcagunata yuyariushalla causac ashaga, randi Diospacpi mana charishaga chi runacuintami tucunga nira. 22Jesus paita catic runagunata rimara, Cangunata nini imatas tucungaraushcata ima yapa yuyaringuichichu imatata micungaraunchi nisha, chasnallata imatatas churarishallami nisha. 23Micunamanda canguna causaiga mas yali balic man, churarinagunamandas canguna aichaga mas yali balic man nira. 24Pishcugunata yuyarichi. Paiguna mana tarpunaunzhu, mana pallanaunzhu, muyu huacaichina huasitahuas mana charinaunzhu, randi Dios paiguna micunata cusha cuiran. Ñáa pishcugunamanda mas yali balic manguichi. 25Canguna munaimandami mas unaita causanata ushanguichichu. Mana. 26Chasna mana ushashaga imangahuata micunallata churarinallatas yuyaringuichi. 27Sisagunatas yuyarichi. Paiguna causasha mana tarabanaunzhu, mana ahuanaunzhu, randi cangunata nini, israel ñaupa jatun rey amu Salomon churarishcamandahuas paiguna mas yali gustu ricuriccuna anaun. 28Quihuagunatas yuyarichi. Cunan punzha huiñanaun, cayandi rupachishca tucunaun. Chasna tucugllaita chi yanga quihuagunata Dios gustu sisayucta ran. Chasna rasha Dios manachu cangunatahuas churarinagunata cunga. Indá, cungami. Yaya Dios cangunata cuirauta mana yuyarishami ansalla quiriccuna anguichi. 29Dios cuhuangachu nisha ama yuyarisha causaichichu. Ama upinallata ama micunallata yuyariusha causaichichu. 30Diosta mana quiric runagunami chigunataga yapa yuyarisha causanaun. Canguna jahuapachai auc Yayami canguna minishtishcataga alita yachaun. 31Chasna acpi cangunaga Diospa ali mandanata yuyarisha causaichi. Chasna causashaga tucui can minishtishcagunata cuitucunguichimi nisha rimara. 32Ñáuca llaquishca huibagunacuinta manguichi, canguna ashilla ashahuas ama manzharinguichichu. Dios llaquic ashcamanda pai mandashca runaguna muntunda canguna mandachun nishami cusha niun. 33Canguna charishcagunata randichisha pugri runagunama cumbiraichi. Chasna rashami jahuapachaibi ali baliccunata charingaraunguichi. Mana huaglibac bultsata japishcacuinta charichi jahuapachai mana tucurina ali baliccunata huacaichingahua. Shuhuaccunaga canguna chibi huacaichishcagunata mana shuhuanaungachu ni ucuchahuas mana mucungachu. 34Yuyarichi. Maibis canguna huacaichisha charishcagunata chibimi yapa yuyaringuichi nira. 35Yuyarisha causaichi. Shuc cadsaraushca jistamanda shuc amu bulltiamusha cayacpi paita cuirac runaguna alichirishca asha punguta uctalla pascasha yaicuchingaunami. Chi runaguna churarishcashina chapasha, bilatas japichisha chapashcashina cangunahuas ñuca shamunagama sumac alichirisha chapausha causaichi. 37Sirtuta nini, amu pactamushcai chi alichirisha chapauc runagunallatami tiyachisha caranga. Chasna racpi chi cuirac runaguna amuta chapasha tiyaushcamanda yapa cushiyangaunami. 38Chi amu ima uraspas shamucpi, chaupi tuta acpihuas punzhayaushcai ashahuas, chi alichirisha chapauc runaguna cushiyangaunami. 39Chasnallata caita yachaichi, pihuas shuc shuhuac runa shamunata yachashca ashaga niccharisha chapanmara paihua huasibi ama shuhuaitucungahua nisha. 40Canguna chasnallata niccharisha chapauccuinta alichirisha chapahuaichi. Runa Tucuc nishaga cuti shamushami. Canguna mana yachaushcallaita pactamushami nira. 41Chasna nicpi Pedro Jesusta tapura, Can chasna nisha tucui runagunatachu rimaungui señor, ñucanchillatachu rimaungui. 42Tapucpi Jesus cutipara, Yuyarichi canguna alita yachangahua. Ñáuca shuc amucuinta asha alita pactachic runagunata mascauni. Shuc punzha shuc amu paita pactachic ashca yuyaiyuc cadsuc runata japisha churara tucui paihua runagunata tucui uras paiguna micuna tuputa carachun nisha. 43Amu shuc llactama risha bulltiamushcai chi saquishca runa amu mandashcata pactachisha tiyaushaga chi runaga cushi tiyaungami. 44Sirtuta cangunata nini, chi amu tucui pai charishcagunata chi pactachic runama saquingami cuirachun nisha. 45Astahuanbas chi tarabac runa ñuca amu mana ucta shamungachu nisha yuyarishaga mana alita rai callarin. Chi shuc tarabac carigunatas huarmigunatahuas libachingahua callarin, chasnallata yapa micushas, machanagama upisha causan. Chasna causashaga imasata tucungaraun. 46Ima punzha ima uras paihua amu shamunatas mana yachashcai pactasha chi mana cadsuc runata sinzhita libachingami. Tucui chi shuc mana pactachic runaguna tiyashcama turmintarichun nisha cachanga. 47Maican runa paihua amu munashcata yachashallata mana pactachishaga alichirishca ashaga sinzhita libachishca tucungami. 48Astahuanbas mana yachachishca runaga mana alita raupi ansallata libachishcami tucunga pai mana yachashcamanda. Maican runataga Yaya Dios ashcata cushca ashaga ashcata cutichishcacuinta rana man. Chasnallata maican runa alita yachachishca ashaga alita yachachina man. Chasna nisha Jesus paigunata yachachirami. 49Chihuasha Jesus rimara, Cai pachai ninata japichingahua shamurani. Cunan japirishca aushaga ali anma. 50Yapa turmintarina mani. Ñáuca ashca nanai pasanagamami rina ani. Chasna tucunagama chillata yuyarisha purini. 51Ñáuca cai pachai tiyac runagunama cunan shuc yuyaillata cungailla causanata cungahua shamushcata yuyaringuichichu. Mana chasnachan. Cangunata nini, ñuca shamushcamandami runaguna chaupi chaupi tucusha chaupiguna ñucata yuyaringaunami, chaupi runaguna ñucata piñangaunami. 52Cunan urasmanda ñaupagma pichca (5) runa shuc huasibi causausha ñucamanda chaupi chaupi tucungaunami, quimsa (3) runa piñanaun ishcaigunata (2), ishcai randi quimsagunata. 53Yayata churi piñanga, churita yaya piñanga. Mamata ushushi piñanga, ushushita mama piñanga. Carimama piñanga cachunda, cachun piñanga carimamata. Chasna nisha Jesus paita quirishcamanda imasna tucungaraushcata cuintara. 54Chihuasha chi ashca runagunata Jesus rimara, Yana puyu indi yaicunamanda ricuricpi tamiangaraun ninguichi. Canguna nishcashina tucusha tamian. 55Uraimanda rupac huaira shamucpi indingamiraun ninguichi. Canguna nishcashinami indi punzha tucunga. 56Chasna yachashallata yuyai illaccuinta anguichi. Jahuama ricusha ima tucungaraushcatas yachanguichimi, randi cunan uras ñuca raushcatas ricuushallata mana yachashallatachu puriunguichi nira. 57Canguna quiquin yuyaihuan imangahuata alita rasha causanata mana munanguichi. 58Chi canda caudsayachic runa canda taripangahua apaushcai uctalla paihuan alichichi amuhuagma mana chara pactaushallata. Chima pactacpiga chi taripacca paihua sundaluhua maquibi canda saquingami carcelbi tapachun nisha. 59Cangunata sirtuta nini, chasna tucucpiga tucuita paganagamami mana llucshinatas ushanguichu.
Copyright
Learn More


c: text/html

text:
1Kusisamiyoqmi huchallikusqan pampachasqa runaqa, kusisamiyoqmi huchanta pichasqa runaqa. 2Kusisamiyoqmi Señor Diospa mana huchachasqan runaqa, kusisamiyoqmi mana q'otuq runaqa. 3Huchayta mana willaykukushaqtiyqa, p'unchay-ch'isiyaq anchisqaypin cuerpoy qawiyaykurqan. 4Tutantin p'unchaynintinmi makiyki muchuchiwarqan. Ruphay mitapi naq'esqa t'ika hinan llanllariyniypas t'awiykusharqan. 5Huchaytan willakurqayki, manan huchallikusqayta pakaykurqanichu. Nirqanin: Señor Diosmanmi mana kasukusqaykunata willakusaq, nispa. Qanmi huchallikusqaytapas pampachawarqanki, qanmi huchaytapas pichawarqanki. 6Chaymi, hucha reparay p'unchaykunapi qan sonqokunaqa qanmanta mañakunqaku, askha unuña wasapanqa chaypas paykunakamaqa manapunin aypanqachu. 7Qanmi pakakunayqa kanki, llakipakuymantan waqaychawanki, llalliy takikunawanmi muyuykuwanki. 8Señor Diosmi nin: Qantan qhawashayki. Ñoqan yachachisqayki, ñoqan yuyaychasqayki, ñoqan maynin purinayki ñanta yachachisqayki. 9Ama mana yuyayniyoqqa kaychu, ama caballo hinapas mula hinapas kaychu, t'ikti-kaynintaqa waskhawanmi frenopiwanmi sayachina, mana chayqa, manan qayllaykamusunkimanchu, nispa. 10Imaymanatan millay runakunaqa muchunku, Señor Diosmi ichaqa payman k'askaykukuqkunata munakuspa waqaychashallanpuni. 11Chanin runakuna, Señor Dioswan kusikuychis q'ochukuychis. Chanin sonqoyoqkuna, kusisqa takiychis.
Copyright
Learn More

robotstxt: allowed

filter: keep


text:
Luis Aragonés
José Luis Aragonés Suárez Martínez sutiyuq runaqa (* 1 ñiqin hatun puquy killapi 1938 watapi paqarisqa Hortaleza llaqtapi - 1 ñiqin hatun puquy killapi 2014 watapi wañusqa Madrid llaqtapi ) huk Ispaña mama llaqtayuq piluta hayt'aqmi wan kallpachaq qarqan.
Yuyarina
Klubkuna[llamk'apuy | pukyuta llamk'apuy]
Piluta hayt'aq[llamk'apuy | pukyuta llamk'apuy]
Kallpachaq[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta Kampiuonatukuna[llamk'apuy | pukyuta llamk'apuy]
Piluta hayt'aq[llamk'apuy | pukyuta llamk'apuy]
Kallpachaq[llamk'apuy | pukyuta llamk'apuy]
Individual suñaykuna[llamk'apuy | pukyuta llamk'apuy]
Pukyumanta willaykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Luis Aragonés.
- FIFA.com


text:
1Jesucristuman yäracuptiquimi pay yanapaycäshunqui shacyäsinacur yanapänacur cawayänayquipä. Saynöpis Santu Espiritumi gamcunawan caycan ali ricanacur cuyanacur cawayänayquipä. 2Sayno caycaptenga say yarpayla cashpayqui juc shongula imaypis cuyanacur cawayay. Sayno cuyanacuyashgayquita musyarmi noga cushicushäpä. 3Yäracog mayinsita ama chiquiyaysu ni imapitapis yachag-tucuyaysu. Ama pitapis jamuräyaysu: “Nogaga paypita más yachagmi cä” niyashpayqui. Saypa trucanga tantyacuyay lapansitapis Tayta Diosninsi cuyamashgansita. 4Quiquilayqui ali cawanayquipäga ama yarpachacuyaysu. Saypa trucanga yarpachacuyay yäracog mayinsicunapis ali cawayänanpä. 5Jesucristupis waquin runacuna ali cawayänanpä yarpachacushganno gamcunapis yäracog mayinsicuna ali cawayänanpä yarpachacuyay. 6Jesucristoga Diosninsi caycarpis manami ciëlulachösu täcuyta munash. 7Saypa trucanga cay pasaman shamush runano yurinanpä. Nircurnami lapanpä munayyog caycarpis ashmayno ricacorgan. 8Tayta Dios munashganta rurarmi jusaynag caycarpis cruzcho wanush. 9Sayno captinmi Tayta Diosninsi payta churash lapanpitapis más munayyog cananpä. 10Saymi ciëlucho cagcuna, cay pasacho cagcuna y pamparagcunapis cawarircamur Jesucristupa puntanman gongurpacuyangapä. 11Nircurmi payta alabayanga: “¡Gamga lapanpäpis munayyogmi caycanqui, Taytay!” niyashpan. Saynölami Tayta Diostapis alabayanga surin Jesucristuta cachamushganpita. 12Waugui-panicuna, sayno caycaptenga gamcunawan caycar yachasishgäcunata cäsucuyashgayquinöla imaypis cäsucuyay. Payta cäsucur cawayänayquipäga Tayta Diosninsimi tantyaycäsishunqui y shacyaycäsishunqui. Sayno captinpis payta mana cäsucur cawayaptiquega juzgashunquipämi. Mana cäsucogcunata juzgananpä cashganta musyaycarga mansapacuyashpayqui Tayta Diosninsi munashganno imaypis cawayay. 14Mana jamuränacuypa y mana rimanacuylapa imaypis ali cawayay. 15Sayno cawayaptiquega runacuna manami washayquita rimayangasu. Tayta Diosninsipa wamrancuna caycarnaga ama cawayaysu Diosta mana chasquicog runacuna cawayashgannöga. Saypa trucanga Jesucristupa ali wilacuynin nishganno imaypis cawayay. Sayno cawarga sacaycho acsi asicyashgannömi gamcuna caycäyanqui. Saynöpami Jesucristo cutimuptin paypa naupancho gamcunawan tincur yupa cushicushäpä. Saycho tincushpansimi musyashä Jesucristupa wilacuyninta alipä wilapashgäta. 17Autoridäcuna wanusiyämänanpä captinpis nogaga manami laquicösu. Tayta Diosninsi munashganno cawayänayquipä wilacushgäpita wanusiyämaptinpis cushishmi wanushäpä. 18Ima päsamaptinpis ama laquicuyaysu. Saypa trucanga cushicuyay Tayta Diospa naupancho tincunansipä cashganpita. 19Imano captinpis musyämi mana wanusimänanpä Señorninsi Jesucristo sapaycämashganta. Saymi imano caycäyashgayquitapis musyanäpä gamcuna cagman Timoteuta cachamushä. Gamcuna cagpita cutiycamur imano caycäyashgayquitapis wilamaptinmi cushicushäpä. 20Manami pipis Timoteunöga gamcunata yanapäshunayquipä yarpachacuycansu. 21Waquenga Jesucristo munashganta rurananpa trucanga quiquincuna yarpäyashgalantami ruracuyta munayan. 22Gamcunapis musyayanquimi Tayta Dios munashganno Timoteo cawashganta. Payga surënömi ali yanapaycäman Jesucristupa ali wilacuyninta wilacunäpä. 23Saymi prësu cashgäpita yargamunäpä o mana yargamunäpä cashgantapis musyaycurna gamcuna cagman payta cachacamushäpä. 24Tayta Diosninsi yanapämaptenga nogapis gamcuna cagman watucanäpä shamushämi. 25Wauguinsi Epafroditutapis gamcuna cagman cutisimushämi. Yanapämänanpä alipämi payta cachaycayälämushcanqui. Tayta Diosninsipa soldädunno cashpanmi imano nacarpis yanapaycäman. 26Pay gueshyaptin laquicuyashgayquita musyarmi cananga gamcuna cagman cutimuyta munaycan. 27Rasunpaypapis payga pasaypa ansami gueshyash. Wanunanpäna caycaptinmi Tayta Diosninsi cuyapashpan payta aliyäsish. Wanuptin imaptenga nogapis yupami laquicöman cargan. 28Saymi paywan tincur cushicuyänayquipä gamcuna cagman payta cutiycäsimö. Payta ricar cushicuyaptiquimi nogapis gamcunapä manana laquicushänasu. 29Pay chämuptenga imalawanpis lapayqui yanapaycuyälay. Waquin waugui-panicunatapis payno yanapäcogcunataga ali chasquicuycuyälay. 30Payga yanapämänanpä shamur pasaypa ansami chämush. Sayno gueshyarmi cäsi wanush.
Copyright
Learn More


text:
1Llaqtalláy, yachachisqayta uyariy, simi rimarisqayta maki uyariy. 2Rikch'anachiy simikunatan rimarisaq, ñawpa tiempopi mana yachasqakunatan sut'inchasaq. 3Uyarispayku yachasqaykutapas tayta-mamaykuq willawasqankutapas sut'inchasaqmi. 4Manan chaykunata wawaykuman pakasaqkuchu, aswanmi Señor Diospa atiynintapas musphana ruwasqantapas qhepa mirayman willasaqku. 5Diosmi Jacobpaq kamachikuy simita churarqan, Israelpitaq imaymana kawsanata churarqan, ñawpa taytanchiskunatan kamachirqan, chayta wawankuman yachachinankupaq, 6qhepaman naceq wawakuna chayta yachanankupaq, paykunapas chayta wawankuman yachachinankupaq. 7Chaymi Diosman sonqollikunqaku, manan ruwasqankunatapas qonqapunqakuchu, kamachikusqankunatapas hunt'anqakun. 8Manan ñawpa taytanku hinañachu kanqaku, mana kasukuq k'ullukuna, maynillanpi munakuq sonqoyoqkuna, Diosta wasancharpariqkuna. 9Efraín ayllu runakunan allin wach'iqkuna kashaspankupas awqa-tinkuy p'unchaypi kutirikapurqanku. 10Manan Dioswan rimanakusqankuta hunt'arqankuchu, manan yachachikuyninkunata kasukuytapas munarqankuchu. 11Paypa ruwasqantan qonqapurqanku, paykunaman rikuchisqan musphana ruwasqankunatan qonqapurqanku. 12Ñawpa taytankuq qayllanpin Diosqa utirayanakunata ruwarqan, Egipto suyu Zoán pampapi. 13Iskaymanmi lamar-qochata t'aqarqan, hinaspan unuta perqata hina sayachispa chayninta paykunata chimpachirqan. 14P'unchaymi paykunata phuyuwan pusarqan, tutataq nina k'anchaywan pusarqan. 15Qaqakunatan ch'inneqpi ch'eqtarqan, mayuta hinan unuta phawachirqan. 16Diosqa qaqamantan unuta phullpuchimurqan, mayuta hinan unuta phaqchachimurqan. 17Chaypas paykunaqa Dios contran huchallikushallarqankupuni, Ancha Hatun Dios contran ch'inneqpi hatarirqanku. 18Munasqanku mikhunata mañakuspankun Diosta sonqonkupi wateqarqanku. 19Dios contran rimarqanku: ¿Diosri ch'inneqpi mikhunata mast'apuwasunmanchu? 20Arí, payqa qaqatan ch'eqtarqan, chay qaqamantan mayu hinaraq unu phullpumurqan, hinaspan pampantin qochayaykurqan. Chayri, ¿t'antatapas aychatapas llaqtanman qollanmantaqchu? nispanku. 21Chaymi chayta uyarispa Señor Diosqa phiñakurqan, Jacob contra nina hina rawrarirqan, Israel contra k'arakta phiñakurqan. 22Manan Diospi iñirqankuchu, manallataq yanapayninpipas creerqankuchu. 23Chaywanpas, Diosmi phuyukunata kamachirqan hanaq pacha punkukunata kicharinanpaq, 24maná nisqa mikhunatan parachimurqan mikhunankupaq, hanaq pacha mikhuytan qomurqan. 25Angelkunaq t'antantan runa mikhurqan, saksanankukaman Diosqa mikhunata qorqan. 26Hanaq pachapin inti lloqsimuy wayratapas uray wayratapas atiyninwan wayrachimurqan, 27paykunapaqmi aychata ñut'u hallp'ata hinaraq parachimurqan, phalaq animalkunatan lamar-qocha aqota hinaraq rikhurichimurqan. 28Chaykunatan karpa-karpaman chayachimurqan, tiyananku muyuriqmanpas urmaykachimurqan. 29Saksanankukamaraqmi mikhurqanku, chhaynatan Diosqa munapakusqankuta qorqan. 30Ichaqa manan munapakusqankuwan amikurqankuchu, simillankupiraq mikhunaqa hunt'a kashaqtinmi, 31Diosqa k'arakta paykunapaq phiñakurqan, aswan kallpasapakunatan wañurqarichirqan, Israelpi aswan allinninkunatan sipirqarirqan. 32Chaywanpas huchallikushallarqankun, manan musphana ruwasqankunatapas creerqankuchu. 33Chaymi samayta hinalla Diosqa kawsayninkuta qechurqan, manchay ñak'ariywanmi qonqaylla paykunata wañuchirqan. 34Wakinninkuta Dios wañuchiqtinqa, paymanmi wakinqa kutirikapurqanku, yuyayta hap'ispankun Diosmanta tukuy sonqo mañakurqanku. 35Paykunan yuyarirqanku Diosqa pakaykuqninku kasqanta, Ancha Hatun Diosqa kacharichimuqninku kasqanta. 36Ichaqa siminkuwanmi llunk'upayarqanku, qallunkuwanmi q'oturqanku, 37manan paypaq sut'i sonqochu karqanku, manallataq rimanakuyninpipas hunt'aqchu karqanku. 38Diosmi ichaqa khuyapayakuq kaspa huchallikusqankuta pampachallaqpuni, manataq paykunata tukurparirqanchu. Askha kutin mana phiñakurqanchu, mayninpiqa pisillatan phiñakurqan. 39Runalla kasqankutan yuyarirqan, ripuspa mana kutimuq wayra hinalla kasqankuta. 40¡Hayk'a kutitan ch'inneqpi payta mana kasurqankuchu! ¡Hayk'a kutitan chay ch'inneq cheqaspi payta llakichirqanku! 41Yapapas-yapan Diostaqa wateqarqanku, Israelpa Ch'uya Diosnintan phiñachirqanku. 42Manan atiyninta yuyarqankuchu, manallataq awqankumanta qespichimusqan p'unchaytapas yuyarqankuchu, 43chaypachan Egipto suyupi utirayanakunata ruwarqan, Zoán pampapi musphanakunata ruwarqan. 44Mayunkutapas yawarman tukuchirqan, hinan Egipto runakunaqa mana ukyayta atirqankuchu. 45Paykunamanmi tankaylluta wakwaykachirqan, chaykunan paykunata kanirqan, hinallataq k'ayratapas wakwaykachirqan, chaykunan hallp'ankupi asnarirqan. 46Cosechankutapas kurumanmi qaraykurqan, llank'asqankutapas langostawanmi mikhuchirqan. 47Chikchiwanmi uvas chakrankuta saqtachirqan, higos sach'ankutapas qasawanmi qasachirqan. 48Chikchiwanmi wakankuta wañuchirqan, ovejankutapas illapawanmi sipichirqan. 49Diosmi sinchitapuni paykunata muchuchirqan, k'arakta phiñakuspa, rawraqta phiñakuspa, paymi angelninkunata kacharqan wañuchimunankupaq. 50Payqa phiñakurqanpunin, manan kawsayninkuta wañuymanta hark'arqanchu, aswanmi paykunata onqoywan wañuchirqan. 51Egiptopin llapa phiwita wañuchirqan, llapa kurak qhari wawakunata Cam miray karpakunapi wañuchirqan. 52Hinaspan Israel runakunata oveja t'aqata hina horqomurqan, llaqtantan ch'inneqninta pusamurqan. 53Waqaychaspanmi paykunata pusamurqan, chaymi mana manchakurqankuchu, awqankutataq ichaqa lamar-qocha p'ampaykurqan. 54Ch'uya hallp'anmanmi llaqtanta pusampurqan, paypa hap'isqan orqo-orqomanmi chayachimpurqan. 55Israelpa qayllanmantan suyukunata wikch'urqan, sorteaspan ayllunkuman hallp'ata rakirqan, hinaspanmi paykunata tiyanankupi tiyachirqan. 56Paykunataq ichaqa Ancha Hatun Diosta wateqarqanku phiñachirqanku, manataq kamachikusqan simikunata kasurqankuchu, 57aswanpas mana hunt'aqmi kapurqanku, ñawpa taytanku hinan awqa sayarirqanku, mana allin ruwasqa p'eqta hinan waqllipurqanku. 58Orqo patapi yupaychana cheqaswanmi payta phiñachirqanku, idolokunata yupaychaspan payta phiñachirqanku. 59Diosmi chayta rikuspa phiñakurqan, hinaspan Israelmanta hukpaqkama t'aqakapurqan. 60Silopi kaq tiyanantan saqepurqan, runakuna chawpipi tiyasqan karpatapas saqepurqan. 61Awqanwanmi rimanakuynin arcata qechuchirqan, qhapaq-atiynin rikch'aytan hap'ichirqan. 62Anchatapunin llaqtanpaq phiñakurqan, awqaq espadanmanmi paykunata qaraykurqan. 63Waynakunan kanasqa wañurqanku, sipaskunapaqtaq casarakuy takita manaña takirqankuchu. 64Sacerdotekunan espadawan wañuchisqa karqanku, viudankutaq mana waqarqankuchu. 65Chaypachan Señor Diosqa puñuymanta hina rikch'arirqan, vinowan loqheyaq kallpasapa hina, 66hinaspanmi awqankunata atipaspa qatirirqan, wiñaypaqmi paykunata p'enqachirqan. 67Josepa miraynintapas manan munarqanchu, Efraín ayllutapas manan akllakurqanchu, 68aswanmi Judá aylluta akllakurqan, munakusqan Sión orqotapas akllakurqan. 69Ch'uya wasintan wasichachirqan hatun hanaq pachata hina, wiñaypaq takyachisqan kay pachata hina. 70Oveja michiq kamachin Davidtan akllakurqan, 71uñayoq oveja michinamantan waqyamurqan llaqtan Jacobta qhawananpaq, herencian Israelta michinanpaq. 72Davidqa chanin sonqonwanmi paykunata michirqan, allin yachaq makinwanmi paykunata kamachirqan.
Copyright
Learn More


text:
Sallqa amachay
Sallqa amachay nisqaqa runakunap sallqa pachata waqlliymanta amachay rurayninkunam.
Iskaynintin sallqa pacha amachay layakunatam riqsinchik:
Rikch'aq amachay[llamk'apuy | pukyuta llamk'apuy]
Rikch'aq amachaywanqa runa waki icha mama llaqta runata sapaq yura, uywa icha k'allampa rikch'aqkunata manam chakuyta, manam pallayta, manam wañuchiyta saqillanchu. Chayta ruranku rikch'aqkuna ama wañunanpaq.
Sallqa suyu amachay[llamk'apuy | pukyuta llamk'apuy]
Sallqa suyu amachaywanqa runakuna amachasqa sallqa suyu nisqa sapaq suyuman ama richunchu, icha chayman rispapas ima yuratapas, uywatapas icha k'allampatapas ama chakunchu, ama pallanchu, ama wañuchichunchu.
Mamallaqtap kamachisqan amachasqa sallqa suyukunaqa mamallaqta parki nisqapas.


text:
1Tsaypitana sábado jamay junagcho Jesús aywargan mandag fariseupa wayinman micog. Tsaycho waquin fariseucuna Jesusta ricapaycargan: “Mä sábado jamay caycaptin ¿imatashi ruranga?” nishpan. 2Intëru cuerpun jacapäcuycag runata Jesús ricarmi Moisés escribishganta yachatsegcunata y fariseucunata taporgan caynog nir: “Sábado jamay junagcho ¿aliyätsishwancu o manacu?” nir. 4Imatapis mana rimacäriptinmi gueshyaycag runata Jesús yataycur aliyätsergan. Aliyarcatsirna caynog nergan: “Cananga wayiquipana aywacuy.” 5Nircur fariseucunata caynog nergan: “Maygayquipapis tsuriqui o töruyqui pözuman jegaptin ¿manacu jinan höra jorgog aywanqui, sábado jamay junag caycaptinpis? Tsay rurashgayquinoglami nogapis gueshyagcunata aliyätsë, sábado jamay junag caycaptinpis.” 6Tsaynog niptin manami imatapis rimacärergantsu. 7Tsaychömi waquin gayatsishgan runacuna, ali ricashga cayta munar, mësamanrag aywapäcorgan jamacärinanpag. Tsayta ricaycurmi Jesús yachatsergan caynog nir: 8“Pipis casaray fiestaman gayatsishuptiquega juclaga mësaman ama jamacärinquitsu. Gamcunapita más respitädu runa chämuptin: ‘Mësapita witicuy pay jamacunanpag’ nishuptiqui pengay-tucushgami mësacho jamaraycashgayquipita yargunquipag. 10Mësaman jucla jamacunayquipa trucanga shuyaranqui gayatsishogniqui: ‘Pasacalämuy mësaman jamacunayquipag’ nishunayquitarag. Tsaynog jamatsishuptiquimi mësacho gamwan jamacogcuna ali respitashunquipag.” 11Tsaynog nishpanmi Jesús nergan: “Mayganpis musyag-tucogcunaga pengaymanmi churashga canga. Mana musyag-tucogcunami itsanga ali respitashga canga.” 12Nircur wayinman pushag runatapis Jesús caynog nergan: “Micapäcunayquipag pitapis gayatserga ama gayatsinquitsu cuyanacushgalayquitaga, wauguilayquitaga, castalayquitaga ni rïcu cag vecïnulayquitaga. Paycunata gayatsiptiquega garashgayquinoglami paycunapis garashunquipag. Tsaymi paycuna garashushgalayqui premiuyqui canga. 13Tsaypa trucanga gayatsinqui wactsacunata, wegrucunata y gapracunatapis. 14Paycunaga manami ni imanogpapis cutitsishunquipagtsu. Paycunata garashgayquipitaga Tayta Diosnintsinami premiuta goshunqui jutsaynag runacunata cawaritsimushgan junag.” 15Tsaymi mësacho jamaraycashganpita juc runa caynog nergan Jesusta: “¡Ima cushishgarag canga Tayta Diosnintsi camarishgan micuyta gloriacho micogcuna!” 16Tsaynog niptin tincutsiypa Jesús caynog yachatsergan: “Juc runashi atsca runacunata wilacatsergan juc junagcho wayinman micog aywananpag. 17Tsay junag chämuptinnashi ashmayninta cachargan tsay wilacatsishgan runacunata pushamunanpag. 18Tsay ashmay wilag chayaptinshi jucnin caynog nergan: ‘Rantishgä chacrata ricagragmi aywashag. Nogapita ama jagayayculätsuntsu.’ 19Jucagnashi caynog nergan: ‘Pitsga par törutami rantishcä. Tsaymi ali arog o mana ali arog cashgantapis musyanäpag canan junag arog aywashag. Nogapita ama jagayayculätsuntsu.’ 20Jucagnashi caynog nergan: ‘Tsayragmi warmita jorgushcä. Tsaymi gayatsimashganman aywayta mana camäpacushagtsu.’ Tsaynoglashi lapan gayatsishgan runa aywayta mana munargantsu. 21Tsauraga tsay cachashgan ashmay cutiycur patronninta wilargan runacuna imanog nishgantapis. Tsaynog wilaptin patronnin fiyupa rabiacorgan. Nircurna ashmayninta caynog nergan: ‘Cällicunapa aywaycur jucla pushamuy wactsacunata, gapracunata y wegrucunatapis.’ 22Tsauraga patronnin nishganta rurarcurnashi ashmaynin caynog nergan: ‘Nimashgayquinoglami pushamushcä, tayta. Tsaynog captinpis mësaman manaragmi runacuna juntanragtsu.’ 23Tsaynashi patronnin caynog nergan: ‘Nänicunapa y chacracunapapis aywarcur tsaycho tarishgayqui runacunata imaycanogpapis wayëman juntananyag pushamuy. 24Puntata gayatsimushgäcunaga perdishganami yanucatsishgä micuyta.’ ” 25Atsca runacuna gatirpaptinmi Jesús caynog nergan: 26“Mayganpis discïpulö cayta munarga mamanpag, taytanpag, warminpag, tsurincunapag, wauguincunapag y panincunapag yarpachacunanpa trucanga más yarpachacutsun noga munashgäta rurananpag. 27“Discïpulöcunaga imanog nacarpis noga munashgänogla imaypis cawatsun. Wanunanyag noga munashgänog mana cawarga manami discïpulö canmantsu. 28Discïpulö caycashganpita witicogcunaga wayi rurayta galaycatsir mana ushatsegnogmi caycan. Pipis wayita rurananpäga shumagragmi yarpachacärin tsay wayita ushatsinanpag gastun aypashganta o mana aypashgantapis. 29Cimientuta ruraycular cachariptenga lapan ricagcunami payta jamurpanga caynog nir: 30‘Tsay runaga puëdegnogpis wayi rurayta galaycatsishga mana ushatsinanpag.’ 31“Maygan nacionpis juc nacionwan manarag pelyar ¿manacu puntataga mandagnin reycuna shumagrag yarpachacärin ishcay chunca waranga (20,000) soldäducunata chunca waranga (10,000) soldädulanwan vincinanpag o mana vincinanpag cashgantapis? 32Pelyayta mana puëdinan captenga jucag cag mandag carucho caycaptilanragmi wilacogninta cachan: ‘Mananashi pelyashunnatsu. Munashgayqui cagtashi imäcunatapis apacunqui’ nir wilananpag. 33Tsaynogla discïpulö canayquipag listula carcaycay noga-raycu lapan imayquicunatapis cacharinayquipag. Imayquicunatapis cachariyta mana munarga manami discïpulö capäcunquimantsu. [Nishgäta mayag cäga shumag tantyacäriy.] 34“Musyashgayquinogpis cachega alimi caycan micuyta gustuta gonanpag. Tsulur rumilan quëdaptinnami itsanga imapagpis mana välinnatsu alpapag ni chulpapagpis. Tsaynog captenga jitariycuntsinami. Wanunayquiyag discïpulö mana carga cuidädu gamcunapis Tayta Diosnintsipa naupanpita jitarishga capäcunquiman.”
Copyright
Learn More


text:
1Chaymi Señor Diosqa Hananiq churin Jehuta rimaykurqan Baasata ninanpaq: 2Señor Diosmi nisunki: Mana valeqmantan ñoqaqa akllarqayki, hinaspa Israel llaqtay kamachiqta churarqayki. Qantaq ichaqa Jeroboam hina huchallikurqanki, Israel llaqtaytapas huchallichispayki, chaykunawanmi phiñachiwarqanki. 3Chayraykun qantapas aylluykitapas chinkachipusqaykichis. Imaynan Nadabpa churin Jeroboamta ruwarqani, ahinallatataqmi qankunatapas ruwasqaykichis. 4Llaqtapi aylluykikuna wañuqtaqa alqokunan mikhunqa, campopi wañuqkunatataq phalaq animalkuna mikhunqa, nispa. 5Baasamanta wakin willakuykunapas, ruwasqankunapas, paypa atiyninpas Israel Reykunaq Willakuynin Qelqapi qelqasqan kashan. 6Baasa wañukapuqtintaq Tirsapi p'ampapurqanku. Chay qhepatataq churin Ela rantinpi kamachikurqan. 7Hananiq churin profeta Jehuwanmi Señor Diosqa willachirqan Baasata aylluntawan huchachananta, mana Señor Diospa munayninman hinachu ruwasqanrayku. Baasaqa Señor Diosta phiñachirqan Jeroboampa ayllun hina mana chaninta ruwaspa, Jeroboampa ayllunta wañuchispa ima. 8Judá suyupi iskay chunka soqtayoqkaq watapi Asa kamachikushaqtintaq, Baasaq churin Elaqa Tirsamanta llapa Israelta kamachiyta qallarirqan, kamachikurqantaq iskay watata. 9Zimriqa maqanakuy carretakunaq kuskannin kamachiq oficialninmi karqan, paymi Ela contra sayarirqan. Huk p'unchaymi Elaqa Tirsa llaqtapi mayordomon Arsaq wasinpi machasharqan. 10Hinan chay rato Zimriqa chayaspa Elata wañurqachirqan, hinaspa rantinpi pay kamachikurqan. Chaytan ruwarqan Judá suyupi iskay chunka qanchisniyoqkaq watapi Asa kamachikushaqtin. 11Kamachikuyta qallarispantaq Zimriqa kamachikuy tiyanapi tiyaykuspa hina Baasaq llapan ayllunta wañuchirqan, manapuni huk qharitapas, amigollantapas kawsachirqanchu. 12Ahinatan Zimriqa wañuchirqan Baasaq llapan ayllunkunata, Jehú profetawan Baasa contra Señor Diospa willachisqanman hina. 13Baasaqa churin Elapiwanmi Señor Diosta phiñachirqanku huchallikuspanku, Israel runakunata huchallichispanku, idolokunata yupaychaspanku ima, chaymi Señor Diosqa chay hinata muchuchirqan. 14Elamanta wakin willakuykunapas tukuy ruwasqankunapas Israel Reykunaq Willakuynin Qelqapi qelqasqan kashan. 15Judá suyupi iskay chunka qanchisniyoqkaq watapi Asa kamachikushaqtinmi Zimriqa Tirsa llaqtapi kamachikuyta qallarirqan, ichaqa qanchis p'unchayllatan kamachikurqan. Chaykamataq Israel soldadokunaqa Filistea runakunaq Gibetón llaqtanta phawaykunankupaq muyuykurqanku. 16Hinan paykunaqa uyarirqanku: Chay Zimrin rey contra sayarispa wañuchin, nisqata. Chaymi paykunaqa chay kikin p'unchay soldadokunaq umallin Omrita reyta churarqanku. 17Omritaq llapa Israel soldadokunapiwan manaña Gibetonman phawaykurqankuñachu, aswanpas Tirsa llaqtata rispa muyuykurqanku. 18Zimritaq llaqta atipasqa kasqanta reparaspa, rey wasipi pukaraman haykurqan, wasi ukhupi kashaspataq payqa ninawan hap'iykuchirqan, ahinapi wañupurqan. 19Zimriqa manan Señor Diospa munayninman hinachu ruwarqan, aswanpas Jeroboam hinan huchallikurqan, Israel runakunatapas huchallichirqan, chaymi payqa chay hinapi wañurqan. 20Zimrimanta wakin willakuykunapas rey Ela contra sayarisqanpas Israel Reykunaq Willakuynin Qelqapi qelqasqan kashan. 21Chaymantataq Israel runakuna iskayman t'aqakurqan. Huk t'aqan Ginatpa churin Tibnaita rey kananta munarqanku, hukkaq t'aqataq Omrita. 22Tukukuypitaq Omrita rey kananta munaq t'aqa atiparqan Ginatpa churin Tibniq qatikuqninkunata, chaymi Tibni wañupurqan, Omritaq rey kapurqan. 23Judá suyupi kinsa chunka hukniyoqkaq watapi Asa kamachikushaqtinmi Omriqa Israelpi kamachikuyta qallarirqan. Ñawpaqta Tirsamanta soqta watata kamachikurqan, llapanpitaq chunka iskayniyoq watata kamachikurqan. 24Omriqa Semermanta Samaria orqota rantirqan soqta chunka kilo qolqewan, hinaspan chay orqopi perqata sayarichirqan, chaypi sayarichisqan llaqtatataq Samariata suticharqan, chay orqo vendeqnin runa Semer sutiyoq kasqanrayku. 25Omriqa manan Señor Diospa munayniman hinachu ruwarqan, aswanpas paymanta ñawpaqkaq reykunamantapas aswantaraqmi huchallikurqan. 26Nabatpa churin Jeroboampa ruwasqan kikin huchakunatan ruwarqan, chayllawantaq Israel runakunatapas huchallichirqan, ídolo yupaychaywan Israelpa Diosnin Señorta phiñachispan. 27Omrimanta wakin willakuykunapas, tukuy ruwasqankunapas, atiyninpas Israel Reykunaq Willakuynin Qelqapi qelqasqan kashan. 28Omritaqa wañukapuqtinmi Samariapi p'ampapurqanku. Chay qhepatataq churin Ahab rantinpi kamachikurqan. 29Judá suyupi kinsa chunka pusaqniyoqkaq watapi Asa kamachikushaqtinmi, Omriq churin Ahabqa Israel suyupi kamachikuyta qallarirqan. Iskay chunka iskayniyoq watatan Israel suyuta Samariamanta kamachirqan. 30Ichaqa manapunin Señor Diospa munayninman hinachu ruwarqan, aswan mana chaninraqmi karqan paymanta ñawpaqkaq reykunamantapas. 31Ahabpaqqa Jeroboam hina huchallikuyqa manan imapaschu karqan, hinan Sidón rey Et-baalpa ususin Jezabelwan casarakurqan, hinaspan Baal diosta yupaycharqan, qonqor-chakitaq servirqan. 32Hinaspan payqa Samariapi sayarichisqan Baal dios yupaychana wasipi altarta perqarqan. 33Ruwallarqantaqmi Asera diosaq rikch'aynintapas. Ahabqa paymanta ñawpaqkaq reykunamantapas astawanraqmi Señor Diosta phiñachirqan. 34Ahabpa tiemponpin Betelmanta Hielqa Jericó llaqtata wakmanta sayarichirqan. Teqsinkunata churaspanmi phiwi churin Abiramta sacrificiopi haywarqan, punkunkunata churaspataq sullk'a churin Segubta sacrificiopi haywarqan, chaymi hunt'akurqan Nunpa churin Josuewan Señor Diospa willachisqan simi.
Copyright
Learn More


text:
Vitoria
Vitoria (euskera simipi: Gasteiz –piki llaqta– uficial Vitoria-Gasteiz) llaqtaqa Ispañapi huk hatun llaqtam. Álava wan Yuskadi Uma llaqta.
Yuyarina
Allpa saywachi[llamk'apuy | pukyuta llamk'apuy]
- Ebro mayu
Waki[llamk'apuy | pukyuta llamk'apuy]
Iñiy[llamk'apuy | pukyuta llamk'apuy]
Kathuliku inlisya.
Llaqtap amachana santun[llamk'apuy | pukyuta llamk'apuy]
Karu puriy[llamk'apuy | pukyuta llamk'apuy]
Raymikuna[llamk'apuy | pukyuta llamk'apuy]
- 1 Aymuray killa Estíbaliz Pallan.
- 28 Ayriway killa San Prudencio.
- 25 Anta situwa killa Blusa P'unchaw.
- 8 Tarpuy killa: Romería de Olárizu.
Yachaychiy[llamk'apuy | pukyuta llamk'apuy]
- Wawa wasikuna :
- Huch'uy yachay wasikuna:
- Chawpi yachay wasikuna:
- Yachay sunturkuna: Universidad de La Rioja.
Musiku[llamk'apuy | pukyuta llamk'apuy]
- Winu (Bodegas Franco Españolas, Marqués de Murrieta)
Llaqtapi paqarisqa[llamk'apuy | pukyuta llamk'apuy]
Ñaña llaqtakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Vitoria.
- Ayuntamiento de Vitoria-Gasteiz
- Ciudades para un futuro más sostenible, Vitoria
- Plan estratégico Vitoria 2010
- Anillo verde de Vitoria


text:
1Leviatán manchakuy hatun animaltari, ¿challwa hap'inawan aysarqowaqchu? ¿Qalluntapas watullawan aysarqowaqchu? 2¿Senqanta watuwan khipurqoyta atiwaqchu? ¿Qhaqllinmanta anzuelowan aysarqoyta atiwaqchu? 3¿Payri khuyapayaykunaykipaq valekusunkimanchu? ¿Sumaq simiwanchu rimapayasunkiman? 4¿Payri qanwan rimanakunmanchu wiñaypaq kamachiyki kananpaq? 5¿Pichinchukunawan hinachu qanri pukllakuwaq? ¿Ususiykikunaq pukllananta hinachu watawaq? 6¿Challwa qhatuqkunari Leviatanta vendenakuspa ch'aqwankumanchu? ¿Qhatunankupaqri kuchurqarinkumanchu? 7¿Qarantari wach'ispa t'oqorqoyta atiwaqchu? ¿T'urpunawan umanta t'oqorqowaqchu? 8Makiykiwan aychanta llamiykuy, imaynataraq tupapakunqa, manataq chaytaqa qonqankichu, chaymi mana llamipayankiñachu. 9Leviatantaqa rikurqospallaraqmi pasaqta llaksakunku, manan atikunchu imaynamanta hap'iypas. 10Pillapas llamipayaqtinqa kutirimunpachan, manataqmi pipas churanakuyta atinmanchu. 11Chhaynallataq, ¿pin ñoqawan churanakuspa mana imanasqalla ayqenman? Llapan teqsimuyuntinmi ñoqaqkama. 12Willallasqaykitaq chakinkunamanta, chay musphana kallpanmanta sumaq rikch'ayninmantawan. 13¿Pitaq atinman chaypa qaran ch'utiyta? ¿Pitaq chay hark'aqnin phatu q'aqlachunta t'oqonman? 14¿Pitaq siminta qhaqllariyta atinman chay hina manchakuy kirukunayoqtari? 15Wasa sarphanpas hatuchaq escudowan qatasqa hinan, chaykunataq allin k'askasqa ch'illa rumi hinaraq. 16Allin-allin mat'illañan kashan, mana wayraqpas haykuy atinan. 17Allin-allin k'askachisqallañan kashan, mana piqpa paskay atinan. 18Chhullisqanpas illapa hinaraqmi lliphllikin, ñawinkunapas pacha paqar inti hinaraqmi k'anchan. 19Siminmantapas ninaraqmi rawrarin, nina phinchikillaraqmi t'akarikun. 20Senqanmantapas q'osñiraqmi lloqsimun, t'impushaq manka waksi hinaraqmi lloqsimun. 21Samayninpas sansa hinaraqmi rupharin, siminmantapas ninaraqmi wach'imun. 22Paypa kallpanqa much'unpin, paypa qayllanpiqa lliwmi khatatatanku. 23Ukhu aychanpas allin talullañan mana imanay atina. 24Sonqonpas qaqa hina ch'ilan, maran rumi hina mana atiymi. 25Leviatán sayariqtinqa llapa dioskunan llaksakunku, q'aqchasqaraqmi ayqerikapunku. 26Piña espadantin taripaspapas, manan imanaytapas atinchu, jabalinapas, lanzapas, rawrashaq wach'inapas manan haykuyta atinchu. 27Leviatanpaqqa fierropas ichhu hinan, broncepas ismusqa k'ullu hinan. 28Wach'isqapas manan ayqechinchu, rumiwan warak'asqapas ichhuwan chanqasqa hinan. 29Marunawan q'asusqapas soqos hinan paypaqqa, asikunmi lanzawanña chanqasqapas. 30Qhotunpas p'akisqa k'arpawan k'askachisqa hinan, suchuriqtinpas fierro kiruyoq saruchina hinan t'uruta wayq'on. 31Lamar-qochatapas mankapi unuta hinaraqmi t'impuchin, chhaqrusqa hawina t'impuchisqa mankaq phosoqonta hinaraq. 32Unupi purisqanpas phosoqo ñanmi ruwakun, yuraq k'anchashaq soqo chukcha hinaraq. 33Kay pachapiqa manan imapas kanchu chay hinaqa, chay animalqa mana imatapas manchakuqmi. 34Llapan qhariykachaq animalkunatapas Leviatanqa pisichanmi, Leviatanqa llapan salqa animalkunaqpas reyninmi, nispa.
Copyright
Learn More


text:
1Chayurá ama chaynu callaychu, chalapacü-masïcuna: Tayta Dios sumä llaquipayninta camalaycachimäśhanchicpïmi payman cawsayniquicunacta lluy uycälinayqui rigäluctanuy. Jinal japächäśha chuyallaña paypa śhun'unpänuy cawsaycäliy. Caynüpamá rasun allin alawaycuyca can'a. 2Cay pachäpa munaynincunawan ama-ari aysachicuyalcaychu. Sinu'a tantiayniqui muśhüman muyuchicuchun, jinal śhun'uyquipis cawsayniquipis lluy allincällaman muyuchicunanpä. Chaynüpam tantiapäcunqui Diosninchicpa śhun'unpänuy ima caśhanta, ima allin caśhantapis, ima rasun caśhantapis. 3Dios llaquipayllanwan willacüninpa ćhulaycamäśhanpam llapallayquita niycälic: Ama-ari maynu capäcuśhayquipïta mas-yupaytá licaculcaychu. Aśhwanpa mana mastucullal Diosninchicman may-chicacta chalapacuśhayquimannuy licacaycäliy. 4¿Manachun aychallanchicćhu juc-juc imaymana lulayniyü-cama aychanchiccuna cayan? 5Chaynümari masqui achca-achca cayalpis juc aychallaćhu jucllachäśha lluy cayanchic; Salbacüninchicćhümari. 6Chay llaquipayninćhümi imaymana lulayta munaśhanmannuy dinbaldilla uycamälanchic. Chayurá Diospi willacunanpä caycücá, chalapacuyninmannuy willacuchun. 7Yanapänanpä lulayniyücá yanapächun. Yaćhachinanpä caycücá yaćhachichun. 8Callpanchananpä caycücá callpanchaycuchun. Mana cäniyücunäta yanapaypä caycücá llapan śhun'unwantac uycuchun. Caminaycunanpä caycücá llapan callpanwantac caminaycuchun. Llaquipaycunanpä caycücá sumä cushicuywantac llaquipaycuchun. 9Ñatac cuyacuyniqui śhun'uyquipïmi yalaycamunman, manam janä śhun'ullayquipïchu. Chay mana allincäta ćhïnipäcuy; allincätañatac atiycäliy. 10Wawi-caśhanuy cuyanaculcay, mas allinpa-camatac rispïtuwan licanaculcay. 11Taytanchicta ama-ari illanäśha sirbiyalcaychu. Aśhwanpa Chuya Ispiritu callpanchapäcuśhuśhayquimannuy sirbiycäliy. 12Chaynütac alcaycapäcuśhayquićhüpis cushiculcay; ñacaycunaćhüpis pasinsiayniqui caycuchun; mañacuyta ama imayllapis un'apäcuychu. 13Pishipacü chalapacü-masiquicunactapis yanapaycäliy. Jamapacücunactapis jamaycälichiy. 14Aticaćhaśhüniquicunactapis allin caycunanpä munaycäliy. Allinninpäri niycäliy, ama-ari mana allinninpá. 15Cushisha cäcunäwanpis cushiculcay-ari; wa'acücunäwanpis wa'aculcay-ari. 16Lluywanpis allin jawcalla cawsaycäliy. Ama-ari nunatuculcaychu, aśhwanpa mana cäpa licaśha nunacunäwan caycäliy. Quiquillayqui ama-ari yaćhätucuyaychu. 17Mayantapis mana allincäwan'a ama cutiycayächiychu. Aśhwanpa lluypis allinpa licaśhancunäta lulayta jicutaycäliy. 18Maycamapis atipäśhayquicamari callpanchaculcay lluywan allin jawca cawsaycälinayquipä. 19Cuyaśhá chalapacü-masïcuna, ama-ari cutichicuyalcaychu. Sinu'a Tayta Diospa maquinman caćhaycapäcuy. Paypa shiminćhümi niyan: “Ya'apam cutichicuycá; ya'ami tincüninman uycuśhä” nil. 20Chaynütacmi niyan: “Ćhïnicüniqui micuypi cayaptin'a micuyta uycuy. Yacupi cayaptinpis uycuy-ari. Chaynu lulayculćhá pampäćhu cärantapis cachinqui” nil. 21Chayurá ama-ari mana allincäwan llallichicuyalcaychu. Aśhwanpa allincäwan chay mana allincäta llalliycäliy.
Copyright
Learn More


text:
1¡Tukuy sonqoywanmi Señor Diosta saminchasaq! Señorníy, mayna hatunmi kanki. Diosníy, qhapaq-atiywanmi, lliphipipiywanmi p'achakunki, 2k'anchaywanmi capawan hina p'istukunki. Qanmi hanaq pachata karpata hina chutarqanki, 3qanmi hanaq unu patapi wasiykita sayarichirqanki. Phuyukunatan carretaykiman tukuchinki, wayra patapin phawanki. 4Wayrakunatan willaqniykikunaman tukuchinki, ninaq qallusqankunatan kamachiykikunaman tukuchinki. 5Qanmi kay pachata allinta teqsicharqanki sayashasqanmanta ama hayk'aqpas kuyurinanpaq. 6Kay pachatan p'achawan hina lamar-qochawan qataykurqanki, orqokunatan unu millp'urqan. 7Phiñariqtiykin unuqa ayqerqan, q'aqyasqayki kunununuqtinmi usqhaylla phawarirqan. 8Orqokunaman wichaspa, qheswakunaman uraykuspa, maypichus kananpaq nisqaykiman chayarqan. 9Qorpatan unupaq churarqanki ama wasapananpaq, amaña hallp'a pachata millp'unanpaq. 10Qanmi wayq'okunamanta unuta phullpuchimunki, chaymi orqokuna chawpinta mayukuna phawan. 11Chay unutan llapa salqa uywakuna ukyanku, chaywanmi salqa asnokuna ch'akiyninkuta thasnukunku. 12Chay mayu patakunapin phalaq animalkuna q'esachakunku, chay sach'a-sach'apin takiykunku. 13Qanmi hanaq pachaykimanta orqokunata paraykiwan qarpamunki, sumaq sonqo-kayniykiwanmi hallp'atapas saksaykachinki. 14Q'achutan uywakunapaq wiñachinki, q'omerkunatan runaq allinninpaq wiñachinki, chaymi hallp'amanta mikhuyta horqon, 15kallpachaykuqnin t'antatan ruwan, kusirichiqnin vinotan ruwan, uya llamp'uyachina aceitetapas ruwan. 16Señor Diospa sach'ankunamanmi allinta paran, Libanopi paypa mallkisqan cedrokunamanmi allinta ch'aqchun. 17Chaykunapin pichinchukuna q'esachakun, hatunkaqninpitaq cigüeña tiyan. 18Hatun orqokunaqa salqa cabrakunapaqmi, qaqakunapitaq purun qowikuna pakakun. 19Killatan ruwarqanki tiempokunata señalananpaq, intipas yachanmi ima horastachus haykupunanta. 20Inti haykupuqtinmi tutayaykachinki, chaypin yunka llapa animalkuna wakwarimunku. 21León uñakunan mikhunata maskhaspa qaparinku, mikhunankutan Diosmanta mañakunku. 22Inti lloqsimuqtinmi ripunku, hinaspan t'oqonkupi puñukampunku. 23Hinan runaqa llank'ananman lloqsin, ch'isiyaykuykamataq llank'an. 24Señor Diosníy, ¡mana yupay atiyraqmi ruwasqaykikunaqa! Llapallantan yachaywan ruwarqanki, kamasqaykikunan teqsimuyuntinta hunt'aykun. 25Haqay lamar-qochaqa may hatunllañan mast'arikushan, chaypin askhallaña animalkuna wakwarishan, hatunraq huch'uyraq. 26Chaypin barcokuna purin, chaypin kamasqayki Leviatanqa kashan, chaypin chay hatunkaray animalqa pukllan. 27Llapallankun suyakushasunkiku tiempollanpi paykunaman mikhuchinaykipaq. 28Qoykuqtiyki hinan paykunaqa chaskikunku, haywariqtiyki hinan allinkaqwan saksaykunku. 29Uyaykita pakaykuqtiykiqa mancharikunkun, samayninkuta qechuqtiykiqa wañukapunkun, ñut'u hallp'amantaq tukupunku. 30Kawsachiq samaywan phukuykuqtiykin kamasqa kanku, kay pachaq rikch'aynintan llanllarichinki. 31¡Wiñaypaq Señor Diospa qhapaq-atiyninqa kachun! ¡Señor Diosqa kamasqanwan kusikuchun! 32Pay qhawariqtinmi kay pacha khatatatan, pay llamiykuqtinmi orqokuna q'osñirin. 33Señor Diosmanmi kawsashaspay takisaq, Señor Diosniytan kawsanaykama yupaychasaq. 34Tukuy yuyaymanasqay Señor Diospaq hina kachun, payllawanmi ñoqaqa kusikuni. 35Kay pachamanta huchasapakunaqa chinkapuchunku, millay runakunaqa tukukapuchunku. Tukuy sonqoywanmi Señor Diosta saminchasaq. ¡Yupaychasqa Señor Diosqa kachun!
Copyright
Learn More


text:
1Callari hurasmanda ajta, ñucanchi uyashcara, ñucanchi ñahuihua ricushcara, ñucanchi riparashcara, ñucanchi maquihua llangashcaras Causana Shimimanda, cangunara cuintanchi. 2Cai causai ricuchishca aca, ñucanchis ricushcanchi, ricsichinchi. Shinallara cangunara cuintanchi cai huiñai causaira. Cai causai Dioshua tiaca, ñucanchimas ricurica. 3Ñucanchi ricushcara uyashcaras cangunama cuintanchi, canguna shinallara ñucanchihua parijumanda llaquinausha tiangaj. Ñucanchi parijumanda llaquinaushca sirtu pacha Dioshua pariju paihua Churi Jesucristohua pariju tucun. 4Cai tucuira cangunama quillcanchi canguna cushi pactaringaj. 5Caimi Diosmanda uyashca shimi. Caitas cangunara cuintanchi. Dios punzhami. Paihuajpi ima llandus illan. 6Ñucanchi Dioshua parijumanda shu iyaillahua llaquinaunchimi nishas, astaun ucha llandullaira puriusha, llullanchimi. Mana sirtura raunchi. 7Randi, ñucanchi punzhai purisha, imasna Dios punzhai tiashcasna, ñucanchipura llaquinaunchi. Shinallara Diospa Churi Jesúspa yahuar ñucanchira tucui uchamanda pichan. 8Ñucanchi, “Ucha illaj anchi,” nisha, ñucanchillarara umachinchi. Sirtu shimi mana tianzhu ñucanchijpi. 9Ñucanchi ucharashcaunara Diosta cuintajpi, pai cushca shimira pactachin ñucanchi ucharashcaunara perdonangaj, maspas ñucanchira tucui manalimanda pichangaj. 10Ñucanchi, “Mana ucharashcanchichu,” nisha, Diosta llullai churanchi; pai rimashca shimira mana charinchichu ñucanchi shungüi.
Copyright
Learn More


text:
1Tata Diospa Espiritun allita willawanchisapa Jesukristu kashkan shamunan tiempu suk runakuna payta kreyishkankunamanta manana kreyinankunata. Llullachikuk supaykunapa yachachikunanta kreyishpa kawsankasapa. 2Llullachikuk runakunata kasunkasapa. Chay llullachikuk runakuna sukaman mana allita ruraykashpankunapish rimansapa alli rurak kanankunata. Manana yuyansapanachu uchallikuykanankunata. 3Chay llullachikuk runakuna yachachikunsapa mana allichu kasaranaykichipa nishpa. Llullachikushpa yachachikunsapa kay mikunata chay mikunata mikushpanchikuna uchallikuykananchikunata. Tata Dios tukuy layata rurarkan mikunanchikunapa. Chayrayku Jesukristuta kreyishpanchikuna paypa rimananta entiendishpanchikuna payta agradesishpa tukuy layata mikushunchisapa. 4Tata Dios tukuy layata allita rurarkan. Chayrayku ñukanchikuna Tata Diosta agradesishpanchikuna tukuy layata mikunchisapa. Mana rimanchisapachu kay mikuna chay mikuna mana allichu nishpa. Chashna Tata Diosta agradesishpa ima laya mikunatapish mikushpanchikuna mana uchallikunchisapachu. 5Tata Diospa rimananta kreyishpanchikuna payta agradesiptinchikuna ima laya mikuna kaptinpish alli mikunanchikunapa. 6Kanka Jesukristu salvakuk kananta allita kreyinki. Yachachikunaynikunata allita kreyishpa kawsaykanki. Tukuy chayta wawkinchikunata paninchikunata yachachishpaykika Jesukristuta alli sirvikmi kanki. 7Runakunapa mana valek kuentunkunata ama kasuychu. Tata Diosllata kuyashpa kawsay. 8Allimi kuerpunchikunata kuydananchikunapa. Chaymanta kuerpunchita kuydananchikunamanta ashwan alli Tata Diosta allita kuyashpa kawsananchikunapa. Tata Diosta allita kuyashpa kawsashpanchikuna kay allpapi allimata kawsanchisapa. Chaymanta sieluman rishunchisapa paywan kawsak. 9Kay yachachikunayni allima kaptin tukuy runakuna kreyinankuna tiyan. 10Chayrayku sukaman sinchita trabajashpa sufrishpa Tata Diospa rimananta yachachikunchisapa. Tukuy shunku yachanchisapa Tata Dios salvawananchikunata. Jesukristu wañurkan tukuy runakunata salvanankunapa. Ñukanchikuna payta kreyishpa kawsaptinchikuna salvawanchisapa. 11Tukuy kay yachachikunaynita kanpish allita kamachikushpa yachachikuy. 12Allita rurashpa allita rimashpa kawsanayki tiyan. Jesukristuta allita kreyishpa tukuy runakunata kuyashpa kawsay. Chashna allita kawsaptiki tukuy runakuna kawashushpayki yachankasapa paykunapish allita rurayta. Waynalla kashpaykipish allita rurashpa kawsanayki tiyan ama ni pi washanchashunaykipa. 13Manara kanpi chayaptinira Jesukristuta kreyikmasikikunawan tantanakushpayki paypa rimananta leyishpayki yachachishpa animuchiysapa. 14Allita yuyay suk kuti ansianukuna Tata Dios yanapaptinkuna kanpa umaykipi makinkunata churashkankunata. Tata Diosta roygarkansapa yanapashunaykipa paypa rimananta yachachikunaykipa. Chashna Tata Diosta roygaptinkuna payka sukaman yanapashuykanki. 15Chayta allita yuyay tukuy wawkinchikuna paninchikuna kawanankunapa ashwan allita yachachikuykanaykita. 16Allita kuydanakuy allita rurashpa kawsanaykipa allita Tata Diospa rimananta yachachikunaykipa. Chashna allita Jesukristuta kreyishpa kawsaptiki ñami salvaduna kanki. Chaypina chay uyarishuk runakunata yanapankisapa paykunapish Tata Diosta kreyishpa salvadu kanankunapa.
Copyright
Learn More


text:
1Jesusqa tukuy chaykunata rimayta tukuspan yachachisqankunata nirqan: 2–Yachankichismi iskay p'unchaymanta Pascua Fiesta kananta. Chaypin Runaq Churinta kamachikuqkunaman hap'ichinqaku chakatanankupaq, nispa. 3Chaypachan sacerdote umallikuna, judío kurak runakunapiwan huñukurqanku uma sacerdote Caifaspa wasi pationpi, 4hinaspan rimanakurqanku q'otullawan Jesusta hap'ispa wañuchinankupaq. 5Ichaqa nirqankun: –Ama fiesta p'unchaypiqa hap'isunchu, runakuna ama ch'aqwananpaq, nispa. 6Betania llaqtachapi lepra onqoyniyoq nisqa Simonpa wasinpi Jesusqa 7mikhunanpaq tiyashaqtinmi, huk warmi hamurqan yuraq rumi p'uyñuchapi ancha chaniyoq q'apaq hawina apantin. Hinaspan Jesuspa umanman hich'aykurqan. 8Yachachisqankunataq chayta rikuspa phiñakurqanku: –¿Imapaqmi kaytaqa usuchin? 9Kaytaqa askha qolqeman vendespan wakchakunata yanapasunman karqan, nispa. 10Jesustaq chayta yachaspa paykunata nirqan: –¿Imanaqtinmi kay warmi contra rimankichis? Payqa ñoqapaqmi allinta ruwashan. 11Wakchakunaqa qankunawanpunin kashan, ñoqan ichaqa mana tukuy tiempochu qankunawan kasaq. 12Kay q'apaq hawinata cuerpoyman hich'aykuwaspaqa p'ampasqa kanaypaqmi wakichipushawan. 13Cheqaqtan niykichis, maypipas allin willakuykuna kay pachantinpi willasqa kasqanpin kay warmiq ruwasqanpas willasqallataq kanqa payta yuyarinapaq, nispa. 14Hinaqtinmi chunka iskayniyoq yachachisqankunamanta huknin Judas Iscarioteqa sacerdote umallikunaman rirqan. 15Hinaspan paykunata nirqan: –¿Imatataq qowankichisman Jesusta qankunaman hap'ichiqtiy? nispa. Hinan paykunaqa kinsa chunka qolqeta Judas Iscarioteman qorqanku. 16Chaymantapachataq imaynatachus Jesusta hap'ichinanpaq yuyaykurqan. 17Mana Qonchuyoq T'anta mikhunanku Fiesta qallariy p'unchaypitaq yachachisqankunaqa Jesusman asuykuspa tapurqanku: –Pascua mikhunata mikhunanchispaqqa, ¿maypin wakichimunaykuta munanki? nispa. 18Jesustaq nirqan: –Llaqtata riychis nisqay runaqta, hinaspa nimuychis, yachachikuqmi nin: Wañuchiwananku tiempon qayllaykamunña, wasiykipin yachachisqaykunawan Pascua mikhunata mikhusaq, nispa. 19Hinan yachachisqankunaqa Jesuspa kamachisqanta hina ruwarqanku, hinaspan chay mikhunata wakichirqanku. 20Tutayaykuqtintaq Jesusqa chunka iskayniyoq yachachisqankunawan mikhuq tiyaykurqan. 21Paykuna mikhushaqtinkutaq Jesusqa nirqan: –Cheqaqtan niykichis, hukniykichismi ñoqata hap'ichiwanqa, nispa. 22Hinan paykunaqa sapankanku sinchi llakisqa tapuyta qallarirqanku: –Señor, ¿ñoqachu kani? nispa. 23Hinaqtinmi Jesusqa nirqan: –Pichus ñoqawan kuska puruñaman makinta challpuqmi ñoqata hap'ichiwanqa. 24Runaq Churinqa wañunqa Diospa Simin Qelqapi paymanta nisqaman hinan. Ichaqa, ¡ay, Runaq Churinta hap'iykachiq runamanta! Allinmi kanman karqan chay runapaqqa mana naceynin, nispa. 25Chaymi payta hap'ichiq Judasqa tapuykurqan: –Yachachikuq, ¿icha ñoqachu kani? nispa. Jesustaq nirqan: –Arí, qanmi kanki, nispa. 26Paykuna mikhushaqtintaq Jesusqa t'antata hap'iykuspa Diosman graciasta qospa phasmirqan, hinaspan yachachisqankunaman qorqan: –Hap'iychis, mikhuychis, kayqa cuerpoymi, nispa. 27Vinoyoq vasotapas hap'illarqantaq, hinaspan Diosman graciasta qospa paykunaman qorqan: –Llapaykichis kay vasomanta ukyaychis, 28kayqa Diospa rimanakuyninta cheqaqchaq yawarniymi, askha runaq huchankuna pampachasqa kananpaqmi hich'asqa kanqa, nispa. 29Niykichismi, kunanmantaqa manañan kay uvas vinotaqa ukyasaqchu, aswanpas Yayaypa qhapaqsuyunpiñan mosoq vinota qankunawan ukyasaq, nispa. 30Himnota takispankuñataq Olivos orqoman rirqanku. 31Chaypin Jesusqa yachachisqankunata nirqan: –Llapallaykichismi kunan tuta ñoqata saqerpariwankichis. Diospa Simin Qelqan nin: “Diosmi michiqta k'irinqa, ovejakunataq ch'eqeripunqaku”, nispa. 32Kawsarimpusqay qhepatan ichaqa, ñawpaqeykichista Galilea provinciaman risaq, nispa. 33Chaymi Pedroqa payta nirqan: –Llapaña saqerparisunki chaypas, manan ñoqaqa hayk'aqpas saqesqaykichu, nispa. 34Hinan Jesusqa Pedrota nirqan: –Cheqaqtan niyki, kunan tutan manaraq gallo waqashaqtin, kinsa kutita negawanki, nispa. 35Pedrotaq payta nirqan: –Qanwan kuska wañunay kanman chaypas, manapunin negasqaykichu, nispa. 36Jesusmi Getsemaní huertaman chayaspa yachachisqankunata nirqan: –Kaypi tiyashaychis Diosmanta haqaypi mañakamunaykama, nispa. 37Hinaspan Jesusqa Pedrota, Zebedeoq iskaynin churintawan pusaspa anchatapuni llakikuspa 38paykunata nirqan: –Llakikuymantan sonqoy phatarqoq hinallaña kashan. Kayllapi kashaychis, rikch'aysiwaychis, nispa. 39Asllata ñawpaqman rispataq, pampakama k'umuykukuspa Diosmanta mañakurqan: –Yayáy, atikuqtinqa kay ñak'arinata ñoqamanta anchhurichiy, ichaqa ama ñoqaq munasqaychu kachun, aswanpas qanpa munasqayki kachun, nispa. 40Yachachisqankunaman kutispataq puñushaqta paykunata tarirqan, hinaspan Pedrota nirqan: –¿Manachu huk horallatapas rikch'aysiwayta atirqankichis? 41Rikch'ashaychis, Diosmanta mañakuychis, ama wateqasqa kanaykichispaq. Sonqoqa munallanpunin, aycha cuerpon ichaqa pisi kallpa, nispa. 42Iskay kutipi rispataq Jesusqa huktawan Diosmanta mañakurqan: –Yayáy, ñak'arinaypuni kaqtinqa, munayniyki ruwasqa kachun, nispa. 43Kutimuspataq yachachisqankunata puñushaqllatataq tarirqan, paykunataqa misk'i puñuymi aysasharqan. 44Paykunata saqespataq kinsa kutita rispa Diosmanta mañakurqan chay kikin simikunallawantaq. 45Hinaspan yachachisqankunaman kutispa nirqan: –¿Puñushankichisraqchu? ¿Samashankichisraqchu? Horan chayamunña. Runaq Churinqa huchasapakunaman hap'ichisqa kananpaq. 46Hatariychis, haku, hap'ichiwaqniymi chayamunña, nispa. 47Jesús rimashallaqtinraqmi Judasqa hamurqan, paymi chunka iskayniyoq yachachisqankunamanta huknin karqan. Judaswanmi espadakunantin k'aspikunantin askha runakuna hamurqanku, chaykunatan sacerdote umallikuna judío kurak runakunapiwan kachamurqanku. 48Hap'ichiqnin Judastaq paykunata yachaykachispa nimusqa: Pitachus ñoqa much'aykusaq, chaytan hap'inkichis, nispa. 49Jesusman asuykurqospataq: –Yachachiqníy, napaykuykin nispa, Jesusta much'aykurqan. 50Chaymi Jesusqa Judasta nirqan: –Amigo, ¿imamanmi hamushanki? nispa. Hinaqtinmi Jesustaqa presota hap'irqanku. 51Chayllamanmi Jesuspa huknin yachachisqanqa espadanta horqokurqan, hinaspan uma sacerdoteq kamachinta waqtaspa ninrinta qhorurqorqan. 52Chaymi Jesusqa nirqan: –Espadaykita waqaychay churananman, espadawan maqanakuqkunaqa espadawan wañuchisqallataqmi kanqaku. 53Munaspayqa Yayaymantan mañakuyman, hinan payqa kunanpacha waranqa-waranqa angelkunata kachamuwanman. ¿Manachu chayta yachanki? 54Chay hinata ruwaqtiyqa, ¿imaynatataq chay hinapuni kanan kaq Diospa Simin Qelqaqa hunt'akunman? nispa. 55Chay raton Jesusqa runakunata nirqan: –¿Suwaman hinachu hamurqankichis espadakunantin k'aspikunantin hap'iwanaykichispaq? Sapa p'unchaymi qankunawan kasharqani Dios yupaychana wasipi yachachispa, manataqmi hap'iwarqankichischu. 56Aswanpas kaykunaqa profetakunaq qelqasqankuna hunt'akunanpaqmi suceden, nispa. Chay raton llapan yachachisqankunaqa sapallanta Jesusta saqerparispa ayqerqanku. 57Hap'iqninkunataq Jesustaqa uma sacerdote Caifasman aparqanku, chaypin kamachikuy simita yachachiqkuna kurak runakunapiwan huñunasqa kasharqanku. 58Pedrotaq ichaqa Jesuspa karu qhepanta rirqan uma sacerdoteq pationkama. Ukhuman haykuspataq Dios yupaychana wasi guardiakunawan tiyasharqan imaynapichus chaykuna tukukunanta yachananpaq. 59Sacerdote umallikunan umalli runakunaq huñunakuyninpi kaqkunapiwan Jesús contra llulla testigota maskharqanku payta wañuchinankupaq. 60Ichaqa manan ima huchallatapas tarirqankuchu, askhaña llulla testigokuna hamushaqtinpas. Qhepatan ichaqa iskay llulla testigokuna hamuspa 61nirqanku: –Kay runaqa nirqanmi, Dios yupaychana wasitan thuniyman, kinsa p'unchaypitaq sayarichiyman, nispa. 62Chaymi uma sacerdoteqa sayarispa Jesusta nirqan: –¿Manachu imatapas kutichikunki? Chay rimasqankuqa, ¿hinapunichu? nispa. 63Jesustaq ichaqa ch'inlla kakurqan. Uma sacerdotetaq payta nirqan: –Kawsaq Diospa sutinpin kamachiyki, sut'inta rimariy, ¿qanchu Diospa Churin Cristoqa kanki? nispa. 64Jesustaq payta nirqan: –Arí, nisqayki hinan. Chaywanpas niykichismi, pisi tiempomantan Runaq Churinta rikunkichis atiyniyoq Diospa paña ladonpi tiyashaqta, hanaq pacha phuyupi hamushaqtawan, nispa. 65Hinaqtinmi uma sacerdoteqa phiñakuymanta p'achanta llik'ikuspa nirqan: –¡Kay runaqa Dios contran riman! ¿Imapaqñataq testigokunata astawan munasunchis? ¡Uyarishankichismi Dios contra rimasqanta! 66¿Ima ninkichistaq? nispa. Paykunataq nirqanku: –¡Huchallikunmi, wañuchun! nispanku. 67Hinaspanmi uyanpi thoqaykurqanku, ch'aqlarqanku, hukkunataq saqmaspa nirqanku: 68–Yaw, Cristo, pichus ch'aqlashasunki chayta watumuy, nispanku. 69Chaykamataq Pedroqa hawa patiopi tiyasharqan. Chayllamanmi huk warmi kamachi payman asuykuspa nirqan: –Qanpas Galilea provinciamanta Jesuswanmi kasharqanki riki, nispa. 70Pedrotaq lliwpa ñawpaqenpi negakurqan: –Manan yachanichu, imatachá rimakushankipas, nispa. 71Punkuta Pedro lloqsishaqtintaq huk warmi kamachipas payta rikurqan, hinaspan chaypi kaqkunata nirqan: –Kay runaqa Nazaret llaqtamanta Jesuswanmi kasharqan, nispa. 72Pedrotaq juraspa huktawan negakurqan: –¡Manan chay runataqa reqsinipaschu! nispa. 73Chhikan qhepatataq chaypi kaqkunaqa asuykuspa Pedrota nirqanku: –Qanpas paykuna t'aqamantapunin kanki, rimayniykipas sut'in rikch'akushan, nispa. 74Hinan Pedroqa pay kikinta ñakakusparaq jurarqan: –Manapunin chay runataqa reqsinichu, nispa. Chayllamanmi galloqa waqarqan. 75Chaymi Pedroqa yuyarirqan: –“Manaraq gallo waqashaqtinmi kinsa kutita negawanki” nispa Jesuspa nisqanta. Chaymi Pedroqa hawaman lloqsispa khuyayta waqaykurqan.
Copyright
Learn More


text:
1Señor Diosniyku, qanmi watan-watan pakakunaykuqa kanki. 2Manaraq orqokunapas rikhurimushaqtin, manaraq teqsimuyuntinpas kashaqtin, qanmi wiñaymanta wiñaykama Diosqa kanki. 3Runatan ñut'u hallp'aman tukuchinki: Ñut'u hallp'aman tukuychis, nispa. 4Qanpaqqa waranqa wataqa chinkaripuq qayna p'unchay hinallan, tutapi huk puñuriy hinallan. 5Runakunatan unu lloqlla hina apanki, paykunataq pasaqpaq puñupunku. Paykunaqa qholla q'achu hinan kanku, 6tutamanta wiñarimuspan t'ikarin, inti haykuytataq naq'espa ch'akipun. 7Phiñakusqaykin tukupushawanku, k'arak phiñakusqaykin manchachishawanku. 8Huchaykutan ñawpaqeykipi rikhurichinki, pakalla huchallikusqaykutan qayllaykipi rikhurichinki. 9K'arak phiñakusqaykiwanmi kawsasqayku p'unchaykunaqa chinkaripushan, kawsasqayku watakunaqa samay hinallan tukukapushan. 10Qanchis chunka watallan kawsayku, kallpasapakunataq pusaq chunkakama chayayku, chaypas, chay watakunapiqa uma nanayllan, sasa kawsayllan. Usqhayllan watakunaqa ripushan, ñoqaykupas chinkaripushaykun. 11¿Pitaq reqsin k'arakllataña phiñakusqaykitari? Qanmi manchakunaykuqa kanki. Phiñakuyniykiqa ancha hatunmi, chayman hinan qanta manchakunayku. 12Kawsasqayku p'unchaykuna allin yupayta yachachiwayku, sonqoykupi yachayniyoq kanaykupaq. 13¡Señor Diosniyku, kutirimuwayku! ¿Hayk'aqkamataq mana usqhamunkichu? ¡Kay kamachiykikunata llakipayaykuwayku! 14Munakuyniykiwan sapa paqar hunt'aykuwayku, chaymi tukuy kawsasqayku p'unchay kusisqa q'ochukusaqku. 15Llakichiwasqaykiku watakunaman hina unay watata kusichiwayku. 16Kamachiykikunamanpas ruwasqaykikunata rikuchiwayku, qhapaq-atiyniykitapas wawaykuman rikuchiy. 17Señor Diosniyku, sumaqta qhawarimuwayku. ¡Llank'asqaykuta allinta sayachiy! ¡Arí, llank'asqaykuta allinta takyachiy!
Copyright
Learn More


text:
1Chay diyalla Jesuska chay wasimanta llukshishpa rirkan kocha mañanpi tiyarik. 2Chaypi tiyariptin aypa runakuna laduncharkansapa. Chaypina suk kanowapi Jesuska yaykurkan tiyarik chay kanowamanta yachachikunanpa. Yachachikuptin tukuy chay runakuna kocha mañanmanta uyarirkansapa. 3Chaypina Jesuska chay aypa runakunata rikchak laya ejemplukunata parlachishpa yachachirkansapa. Willarkansapa: —Mash uyariwaychi. Suk runa rirkan murukunata chakranpi tarpuk. 4Chaypina murukunata shikwashpa tarpuptin sukkuna ñanpi urmarkansapa. Pishkillukuna chay ñanpi urmadu murukunata mikurkansapa. 5Suk murukuna urmarkansapa rumisapa allpapi. Chay murukuna allpa sawallapi kashpa utka shurayarkansapa allpa mana rakta kaptin. 6Chay allpa rumisapa kaptin chay murukuna mana atiparkansapachu sapichakuyta. Chayrayku rupay nanaptin chakirkansapa. 7Chaymanta suk murukuna urmarkansapa kashasapa allpapi. Chaypina kashakuna ashwanta wiñashpa chay wiñaykak murukunata makarkansapa. 8Suk murukuna urmarkansapa allima allpapi. Chaypina wiñashpankuna sukaman allita wayuchakurkansapa. Suk murukuna mirarkansapa pachak murukunata. Sukkuna mirarkansapa sokta chunka murukunata. Sukkuna mirarkansapa kimsa chunka murukunata. 9Kankuna uyariwashpaykichika allita rinrillikuychi. 10Chaymanta ñukaykuna disipulunkuna Jesusta ladunchashpaynikuna tapurkanisapa: —¿Imaraykuti chay runakunata ejemplukunata parlachishpa yachachinkisapa? 11Chaypina Jesuska ayniwarkansapa: —Tata Dios kankunallata yachachishuykankichi paypa mandunpi yaykunaykichipa. Manara kutin yachachishushkaykichita kunanka yachachishuykankichi. Suk runakuna mana kasunayaptinkuna Tata Dios mana kankunatashinachu yachachinsapa. 12Tata Dioska tukuy kreyikukkunata sukaman yanapanka ashwanta entiendinankunapa. Chaypina ashwanta kreyikunkasapa. Mana kreyikukkunata tipi yachashkankunatapish kunkachinkasapa. 13Chay runakunata yachachiptinipish mana entiendinsapachu. Tukuy alli rurashkaynikunata kawashpapish mana yachansapachu imaraykumi chaykunata rurashkani nishpa. Chayrayku ejemplukunallawan paykunata yachachini. 14Ñawpa tiempu alli yachachikuk Isaiyas kay mana uyarinayak runakunapa killkarkan: “Kay runakuna alli yachachikunaynita uyarishpapish mana nima entiendinkasapachu. Alli rurashkaynita kawashpankunapish mana entiendinkasapachu imaraykumi rurashkani nishpa. 15Kay runakunapa shunkunkuna sinchi likidumi. Rinrinkunata wichkansapa ama uyariwanankunapa. Ñawinkunatapish wichkansapa alli rurashkaynita ama kawanankunapa. Mana munansapachu rimashkaynita entiendiyta. Mana munansapachu ñukaman shamuyta sanuyachinaynipasapa.” 16Chaymanta Jesuska ñukaykunallata willawarkansapa: —Kankuna sukaman kushikuypuru kankichi rurashkaynita kawashpaykichi. Sukaman kushikuypuru kankichi yachachikuptini uyarishpaykichi. 17Allita willaykichi. Ñawpa yachachikuk runakuna alli rurak runakunapish sukaman munarkansapa kawanaykichita kawayta. Munarkansapa uyarinaykichita uyariyta. Chashna munashpankunapish mana kawarkansapachu nima uyarirkansapachu. 18Mash uyariwaychi. Yachachiykichi chay muru tarpukuk runapa ejemplun imatami riman nishpa. 19Aypa runakuna sinchi shunkuyuk kashpa iden ñanpi chakidu sarudu allpashina. Chay laya runakuna Tata Diospa rimananta uyarishpankunapish mana entiendinsapachu. Chaypina chay pishkillukuna ñanpi urmadu murukunata mikukshina supay shamun Tata Diospa rimananta kunkachinanpa. 20Chaymanta suk runakuna Tata Diospa rimananta kushikushpa uyarinsapa. Chay laya runakuna iden rumisapa allpapi wiñak murukunashinami. 21Mana ukupi sapiyukshina kashpankuna suk tiempullata kushikushpa Tata Diosta katinsapa. Paykuna kreyikushkankunarayku sufrishpankuna nanayta llakita mallishpankuna manana munansapanachu Tata Diosta katiyta. 22Chaymanta suk runakuna Tata Diospa rimananta uyarishkankunamanta munanankunallata rurashpa kawsansapa. Sukaman kullkiyayta munashpalla kawsansapa. Chay laya runakunaka iden kashasapa allpapi wiñak murukunashinami. Mana nima wayuchakunsapachu. 23Chaymanta suk runakuna Tata Diospa rimananta uyarishpa tukuy shunku kreyishpa entiendinsapa. Chay laya runakuna iden chay alli allpapi wayuchakuk murukunashinami. Sukkunaka pachak murukunata wayuchakukshinami. Sukkunaka sokta chunka murukunata wayuchakukshinami. Sukkunaka kimsa chunka murukunata wayuchakukshinami. 24Chaymanta Jesuska yachachikushpa chay aypa runakunata willarkansapa: —Mash uyariwaychi. Tata Dios mandunpi kamachikushpa iden suk runa chakranpi alli trigu murukunata tarpukshinami. 25Chaymanta suk tuta tukuy pi puñuykaptinkuna chakrayukta chiknik runa chay trigu tarpudu chakraman rishpa mana alli kiwa murukunata tarpurkan. 26Chaymanta trigu wiñaykaptin chay mana alli kiwapish sukaman wiñarkan. 27Chaypina trabajadorkuna chakrayuk runata willarkansapa: “Señor, kan alli murukunata tarpuchiptiki ¿imapati mana alli kiwakuna wiñaykansapa?” 28Chay chakrayuk runa aynirkansapa: “Suk chikniwak runami mana alli kiwa murukunata tarpushka.” Chashna willaptin trabajadorkuna tapurkansapa: “¿Munankichu rinaynikunapa chay mana alli kiwakunata tipik?” 29Chaypina chakrayuk runaka willarkansapa: “Amara tipiychirachu. Mana alli kiwakunata tipishpaykichika ichara trigukunatapish tipinkichiman. 30Tantalla wiñachunsapa trigu pallananchi diyakaman. Alli trigu pukuptinra pallak runakunata willasha tukuy mana alli kiwakunata tipishpa tantanachinankunapa. Chay mana alli kiwata wata wata rurashpa rupachinkasapa. Chaymanta alli triguta pallashpa wakaychankasapa murukuna churana wasinipi.” 31Chaymanta Jesuska chay runakunata suk ejempluta yachachirkansapa: —Kunan yachachiykichi imashnami Tata Diospa mandunpi kawsankichi nishpa. Mostasa murillun tukuy laya murukunamanta ashwan kishnisillu. Suk runa chakranpi tarpuptin chay murilluka allita wiñan. Kishnisillu kashpapish chay muruka tukuy kiwakunamanta ashwan atunta wiñan. Iden kaspishina sukaman ramachakun. Chay ramankunapi aypa pishkillukuna wasinkunata ruransapa. Kankuna chay kishnisillu murukunashinami kankichi. 33Chaymanta Jesuska kashkan yachachikushpa chay runakunata willarkansapa: —Yachachiykichi imashnami Tata Diospa mandunpi kawsankichi nishpa. Suk warmi panta rurashpa kimsa pati trigupa machkanta yakuwan chakrun. Chaymanta tipi levaduratapish churan chay chapuduta allita punkichinanpa. Kankuna Tata Diospa mandunpi kawsashpaykichi chay alli levadurashina kankichi. 34Jesuska rikchak laya ejemplukunawan parlachikushpa chay runakunata yachachirkansapa. Mana ejempluta parlachikushpa mana yachachikukchu. 35Ñawpa tiempu suk yachachikuk runa killkashpa rimarkan Jesus ejemplukunata parlachikushpa yachachikunanta. Chay killkadunpi riman: “Ñuka rikchak laya ejemplukunata parlachishpayni runakunata yachachisha. Tata Dios kay allpata rurashkanmantapacha mana ni pi yachashkanta yachachikusha.” 36Chaymanta Jesus chay aypa runakunata wasinkunaman kutinankunapa willashpa suk wasipi yaykurkan. Chaypi ñukaykuna ladunchashpaynikuna willarkanisapa: —Chay mana alli kiwakunapa ejemplunta parlachiwashpaykisapa ¿imatati yachachiwashkankisapa? 37Chaypina Jesuska ayniwarkansapa: —Ñuka sielumanta shamudu runa kashpayni alli murukunata tarpukuk runashinami kani. 38Kay allpapi kawsak runakuna iden chakrashinami. Tata Diosta kasushpa kawsak runakunaka iden chay alli murukunashinami. Supaypa mandunpi kawsakkunaka iden chay mana alli kiwakunashinami. 39Supayka iden chay chakrapi mana alli murukunata tarpuk runashinami. Kay allpa tukunan diya iden chay trigu pallana diyashinami. Chaymanta angelkuna iden triguta pallak trabajadorkunashinami. 40Kay allpa tukunan diya Tata Dioska tukuy uchasapa runakunata kastigankasapa. Payka iden chay mana alli kiwakunata shuntushpa rupachik runashinami. 41Ñuka sielumanta shamudu runa kashpayni angelninikunata kachamusha tukuy maymanta mana alli rurak runakunata tantachinankunapa. Chaymanta runamasinkunata uchallichikuk runakunatapish tantachishasapa. 42Chaypina mana tukuyniyuk ninaman paykunata wishchushasapa. Chaypi chay runakuna nanayta mana muchushpankuna kirunkunata mukushpankuna sukaman wakankasapa. 43Chaymanta Tata Diospa munananta rurak runakuna Tatankunapa mandunpi yaykushpa iden intishina llipyankasapa. Kankuna rinriyuk kashpaykichi allita uyariwaychi. 44Chaymanta kashkan yachachikushpa Jesuska willarkansapa: —Tata Diospa mandunka iden aypa chaniyuk kurishinami. Suk runa chikanpa chakranpi pakadu kurita tarirkan. Chayta tarishpa kashkan chayllapi pakarkan. Kushikuypuru chay kuriyuk chakrata rantinanpa tukuy tiyapushkankunata rantikurkan. Chaypina chay kuriyuk chakrata rantirkan. Chashnashina kankuna sukaman munanaykichi tiyan Tata Diospa mandunpi kawsayta. 45Chaymanta chikan ejempluta willaykichi. Tata Diospa mandunka iden aypa chaniyuk perlasshinami. Suk rantikuk runa allima yurak perlaskunata maskashpa purirkan rantinanpa. 46Sukaman maskashpa suk aypa chaniyuk ashwan allima perlasta tarirkan. Chaypina tukuy tiyapushkankunata rantikurkan chaypa chaninwan chay ashwan allima perlasta rantinanpa. Chashnashina kankuna sukaman munanaykichi tiyan Tata Diospa mandunpi kawsayta. 47Chaymanta Jesuska kashkan yachachikushpa willarkansapa: —Kunan yachachiykichi imashnami Tata Diospa mandunpi yaykunkichi nishpa. Aypa runakuna atun redninwan rikchak laya challwakunata apinsapa. 48Chaymanta aypa challwakuna redninwan wichkashpa chay runakuna kocha mañanman aysansapa. Chaypi tiyarishpa challwakunata akllansapa. Alli challwakunata sestunkunapi churansapa. Mana alli challwakunata wishchunsapa. 49Chaymanta kay allpa tukunan diyapish iden chay challwakunata apik runakunashina angelkuna runakunata akllankasapa. Tata Diosta kuyashpa kawsak runakunamanta mana alli rurak runakunata suchuchinkasapa. 50Chaymanta tukuy mana alli rurak runakunata wishchunkasapa mana tukuyniyuk ninaman. Chaypi nanayta mana muchushpankuna kirunkunata mukushpankuna sukaman wakankasapa. 51Chaymanta Jesuska ñukaykuna disipulunkunata tapuwarkansapa: —¿Entiendinkichichu tukuy chay yachachishkaynikunata? Chaypina aynirkanisapa: —Ariya entiendinisapami. 52Chaypina Jesuska willawarkansapa: —Suk wasiyuk runa wasinpi aypa mushuk aypa mawka wakaychadu tiyapunankunata surkumun suk runata kawachinanpa. Chay kawachikuk runaka Tata Diospa killkadunta yachachikuk runakunashinami. Paykunaka Tata Diospa mandunpi yaykushpa yachansapa mushuk layata ñawpa yachashkankunata yachachikuyta. 53Chaymanta tukuy chay ejemplukunawan yachachikushkanwasha chay llaktamanta Jesuska llukshirkan. 54Chaypina kikinpa llaktanpi chayashpa tantanakunankuna wasipi Tata Diospa rimananta yachachikurkan. Chaypina tukuy chay runakuna sukaman almirashpankuna rimarkansapa: —¿Maypití kay runaka tukuy layata yachakushka? ¿Imashnatí atipan almirana milagrukunata rurayta? 55¿Manachu kay runaka karpinterupa wambran? ¿Manachu paypa maman Mariya? ¿Manachu wawkinkuna Jakobo, Jose, Simon, Judas? 56¿Manachu paninkuna llaktamasinchikunalla? ¿Pití payta yachachishka chay layata yachananpa? 57Chay runakuna Jesus llaktamasinkuna kaptinkunapish mana nima kasunayarkansapachu. Chaypina Jesuska willarkansapa: —Suk runa Tata Diospa rimananta yachachikuptin llaktamasinkuna familyankuna mana kreyinsapachu. Chikan llaktakunapi yachachikuptin chaypira sukaman allita uyarinsapa. 58Chashna llaktamasinkuna mana kreyinayaptinkuna Jesuska llaktanpi mana aypa almirana milagrukunata rurarkanchu.
Copyright
Learn More


text:
1Tayta Diosnintsipa wilacuyninta Genesaret lagünacho atsca runacunata yachaycätsishpanmi Jesús ricargan ishcay büquicuna lagüna cuchuncho jinayla caycagta. Pescädo tsaregcunaga büquincunapita yargurishpanmi rednincunata tagsharcaycargan. Jesús yachatsishganta mayayta munarmi atsca runacuna pay cagman juntacargan. 3Tsaymi Simonpa büquinman Jesús witsarcur Simonta manacorgan cuchunpita más washa lädunman büquinta apananpag. Tsay büquiman jamaycushpanmi tsaypitana runacunata yachatsimorgan. 4Yachatsiyta usharcushpannami Simonta caynog nergan: “Cananga büquiquita apay más chaupin-niragman. Nircur tsaycho mashtay redniquita pescäduta tsarimunayquipag.” 5Tsaynog niptin Simón caynog nergan: “Waraylata pescacuycarpis manami ni juclaylatapis tsaripäcushcätsu, tayta. Imanog captinpis nimaptiquega yapay mashtapäcushag rednëta.” 6Tsaynog nishpanmi redninta mashtar atsca pescäducunata tsaripäcorgan, hasta redninpis rachinashganyag. 7Tsaymi jucag büquicho pescädo tsareg mayincunata guemlaypa gayacärergan yanapananpag. Paycuna chayaycurmi ishcan büquiman pescäducunata winapäcorgan büquincunapis talpunashganyag. 8Tsaychömi caycargan Zebedeupa tsurincuna Santiago y Juanpis. Paycunami cargan Simonpa pescädo tsareg mayincuna. Atsca pescäducunata tsarirmi lapanpis fiyupa mantsacashganog ricacärergan. Tsaymi Jesuspa naupanman gongurpacuycur Simón Pedro caynog nergan: “Jutsasapa runami cä, tayta. Tsaynog caycarga manami naupayquichöpis calämantsu.” Niptinmi Jesús caynog nergan: “Ama mantsacuytsu. Pescäduta tsarinayquipa trucanga runacunatanami Tayta Diosnintsipa wilacuyninta wilapanquipag.” 11Tsaynog niptinmi lagüna cuchuncho büquincunata y lapan imancunatapis cachariycushpan Jesuswan aywapäcorgan. 12Jesús juc marcacho caycaptinmi chayargan leprawan pasaypa gueshyaycag runa. Tsay runami Jesuspa naupanman gongurpacuycushpan caynog nergan: “Sänu canäpag aliyaycatsilämay, tayta.” 13Tsaynog ruwacuptinmi Jesús yataycur caynog nergan: “Cananpitaga aliyashganami canqui.” Tsaynog niptinmi jinan höra aliyargan. 14Nircurnami Jesús caynog nergan: “Ama pitapis wilanquitsu noga aliyätsishgäta. Tsaypa trucanga Moisés escribishgancho nishgannogpis templuman ayway aliyashgana cashgayquita cüra ricashunayquipag. Nircurna Moisés escribishgancho nishgannogla aliyashgayquipita lapantapis ruranqui. Aliyashgana cashgayquita cüra nishuptiquimi lapanpis musyanga rasunpa aliyashgayquita.” 15Aliyätsishganta pipis musyananta mana munaycaptinpis may-tsaychömi runacuna musyargan. Tsaymi atsca runacuna pay cagman juntacargan yachatsishgancunata mayapäcunanpag y gueshyaycashganpita aliyätsishga cananpagpis. 16Jesusga imaypis chunyagninmanmi aywag Tayta Diosta manacunanpag. 17Juc wayicho runacunata Jesús yachaycätsiptinmi tsaycho jamarpaycargan Moisés escribishganta yachatsegcuna y fariseucuna. Paycuna shapäcamorgan Galilea provinciapita, Judea provinciapita y Jerusalenpitapis. Tayta Diosnintsipa munayninwanmi Jesús caycargan gueshyagcunata aliyätsinanpag. 18Tsaymanmi runacuna quirmawan apapäcorgan paralítico runata. Chayaycatsirmi imaycanogpapis Jesuspa naupanman yaycatsiyta munapäcorgan. 19Atsca runacuna tsaycho captinmi wayi puncunpa yaycatsiyta mana camäpacärergantsu. Tsaymi wayi jananman witsarcatsir wayi gataraycashganta uchcurergan. Nircur wascawan warcuypa quirmantinta urätsergan Jesuspa naupanman. 20Tsay runacuna payman yäracärishganta musyarmi tsay gueshyaycag runata Jesús caynog nergan: “Lapan jutsayquipita perdonashganami caycanqui, hïjo.” 21Tsaynog niptinmi Moisés escribishgan leycunata yachatsegcuna y fariseucuna yarpachacärergan caynog nir: “¿Pitag cay runaga Dios-tucur lutanta parlananpäga? Tayta Dioslami munayniyog caycan runacunata perdonananpag.” 22Tsaynog yarparcaycashganta musyarmi Jesús caynog taporgan: “¿Imanirtag tsaynog yarparcaycanqui? 23¿Maygantag más sasa caycan? ¿Runapa jutsancunata perdonaycu? ¿O gueshyaycashganta aliyätsiycu? 24Nogami munayniyog caycä runapa jutsancunata perdonanäpag. Tsayta musyapäcunayquipagmi cay runata aliyätsishag.” Nircur tsay gueshyaycag runata caynog nergan: “¡Sharcuy! Quirmayquita apacurcur wayiquipa aywacuy.” 25Tsaynog niptinmi jinan höra gueshyaycag runa aliyashgana sharcorgan. Nircur quirmanta apacurcur wayinpa aywacorgan Tayta Diosnintsita alabashpan. 26Tsayta ricaycurmi runacuna cushicushpan Tayta Diosta alabapäcorgan caynog nir: “¡Cay runa aliyätsishgantanöga manami imaypis ricashcantsitsu!” 27Tsay wayipita Jesús aywaycashganchömi Mateo jutiyog runata ricargan impuestuta cobrar jamaraycagta. Tsaymi Jesús payta caynog nergan: “Discïpulö canayquipag nogawan aywashun.” 28Tsauraga cobracuyta cachariycur Jesuswan Mateo aywargan. 29Discïpulun cananpag Jesús acrashganpita cushicushpanmi micuyta wayincho Mateo ruratsergan discïpuluncunawan Jesús micunanpag. Tsaychömi impuestuta cobrag mayincuna y waquin runacunapis Jesuswan atsca micurcaycargan. 30Tsay runacunawan Jesús caycagta ricaycurmi Moisés escribishganta yachatsegcuna y fariseucuna Jesuspa discïpuluncunata caynog nergan: “¿Imanirtag gamcuna impuesto cobragcunawan y Tayta Diosta mana cäsucogcunawanpis micapäcunqui y upupäcunqui?” 31Tsaynog nishganta mayarmi Jesús caynog nergan: “Gueshyagcuna jampicogta nistashgannoglami jutsasapacunapis Tayta Diosnintsipa wilacuyninta pilapis tantyatsinanta nistapäcun. 32Nogaga manami Tayta Diosnintsi munashgannog cawag runacunalata Diospa wilacuyninta wilapänäpagtsu shamushcä, sinöga pay munashgannog mana cawag runacunatapis wilapänäpagmi.” 33Tsaypitanami Jesusta taporgan caynog nir: “Juan Bautistapa discïpuluncuna y fariseucunapa discïpuluncunaga ayunar Tayta Diosta imaypis manacärinmi. Gampa discïpuluyquicunaga ¿imanirtag paycunanog mana ayunapäcuntsu?” 34Tsaynog tapuptinmi Jesús caynog nergan: “Casaray fiestaman gayatsishgan cagcuna ¿ayunanmantsurag? 35Casarag mözu wanuptinmi itsanga ayunapäcongapag. Tsaynoglami discïpulöcunapis paycunawan cashgäyäga mana ayunanmantsu.” 36Tsaymi Jesús mastapis caynog nergan: “Manami pipis mushog röpata rachintsu macwa röpata shilpananpag. Tsaynog rurarga perditsengami mushog röpata. Tsay mushog röpapita rachishga träpoga manami camarangatsu macwa röpachöga. 37Tsaynogpis tsayrag rurashga aswata manami winantsitsu shilicaycag urpumanga. Shilicaycag urpuman winaptintsega aswa pogur tsay urputa latsquiriycongami. Tsauraga aswapis jichangami y urpupis paquir ushacangami. 38Tsaymi sänu urpuman tsayrag rurashga aswata winantsi. [Tsaynog ruraptintsega aswapis manami jichangatsu ni urpupis paquengatsu.] Tsaynoglami nogapa yachatsicuynëpis mushog car gamcunapa costumbriquicunamanga mana tincuntsu. 39“Tsaynogpis manami pipis pogushga vïnuta yawarcur tsayrag rurashga vïnuta upuyta munantsu: ‘Pogushga vïnoga manami tincuntsu tsayrag rurashga vïnuman’ nishpan. Tsaynoglami unay yachatsicuycunawan yachacashga car noga yachatsishgäcunata runacuna chasquicuyta mana munantsu.”
Copyright
Learn More


text:
Tübingen Yachay Suntur
Tübingen Yachay Suntur (aliman simipi: Universität Tübingen) nisqaqa Alimanya mama llaqtapi huk yachay sunturmi, Tübingen llaqtapim.
Wiñay kawsay[llamk'apuy | pukyuta llamk'apuy]
Tübingen Yachay Suntur, 1477 watapi kamarisqa karqan.
Yachay suntur hatun runakuna[llamk'apuy | pukyuta llamk'apuy]
- Georg Wilhelm Friedrich Hegel
- Friedrich Hölderlin
- Johannes Kepler
- Philipp Melanchton
- Johannes Reuchlin
- Friedrich Schelling
Hawa tinkikuna[llamk'apuy | pukyuta llamk'apuy]
- Tukri llika tiyaynin (aliman simipi)


text:
1Ima alliraj canman anjilcuna rimashanta rimaptï, chay-tucuy marcacuna rimashanta rimaptï. Llapanta yaçharpis runa-masïta mana llaquipar, imatapis mana jurgushächu. Rimashalläwan ushyaranga. 2Ima alliraj canman llap-llapanta musyaptï, Tayta Diosninchipa shiminta sumaj musyachicuptï, llapan shungüwan yupachicur puntacunapis wiyacamaptin. Chaypis runa-masïta mana llaquipar, imatapis mana jurgushächu. 3Ima alliraj canman llapan pishipacujcunata tarichiptï, alliçhu llucshinäpaj runa-masïta washänä-raycur wañuyman çhayaptï. Chaypis runa-masïta mana llaquipar, imatapis mana jurgushächu. 4Runa-masinchita llaquiyta yaçhar, imapitapis tantiyacur upällacunchi. Llaquipayta yaçhar, yanapanchi. Mana chiquicunchichu. Mana jatun-tucunchichu. Mana alli-tucunchichu. 5Mana ashllicunchichu. Quiquillanchipaj imatapis mana ashinchichu. Pitapis mana ashipanchichu. Pitapis mana nanaparanchichu. 6Pitapis mana cushipanchichu. Manchäga Tayta Diosninchipa shungunman tincuptinchi, cushicunchi. 7Runa-masinchita llaquipayta yaçhar ñacachimaptinchisi, çhasquicunchi. Ima captinsi, alli ñawinchiwan ricanchi. Llutanta ruraptinsi, wanacunanta shuyaranchi. Ticrapamaptinchisi, mana jaguiricunchichu. 8Rasunpa llaquipayta yaçhar, imaycamanpis llaquinchi. Llaquipashanchi mana ushyacanchu. Tayta Diosninchipa shiminta willacuymi ichanga ushyacanga. Juc-niraj rimaycunapis, musyaj caypis ushyacanga. 9Runaga imatapis janan-janallan musyan. Tayta Diosninchipa shiminta willacunanpäpis janan-janallan musyan. 10Chaymi Tayta Diosninchi shuntacamänanchi junaj çhayamuptin, caycuna ushyacanga. Payga shungun munashanta llap-llapanta camacächin. 11Wamra cashä-wichan wata-wata rimarä. Shimïman çhayashanta rimarä. Pishi-yarpay carä. Runayaptïmi ichanga, wamra caynïpis ushyacasha. 12Chay-jina yarpayninchi pishiptin, cananllaga Tayta Diosninchi imanuy cashantapis mana tantiyanchirächu. Tincurmi ichanga, sumaj tantiyacushunpaj. Musyapämashanchinuylla nuwanchipis musyapäshun. 13Sumaj tantiyacushun. Cay pachaçhu llap-llapanpis ushyacajllam. Chaypis Tayta Diosnillanchiman yupachicushun. Aunishanta çharcunanpäpis shuyaräshun. Runa-masinchitapis llaquipäshun. Quimsan yarpay alli captinpis, runa-masinchitaraj llaquipäshun.
Copyright
Learn More


text:
1Hinallataq Davidpa ejército umallinkunapiwan qharikunata akllarqanku Asafpa mirayninmanta, Hemanpa mirayninmanta, Jedutunpa mirayninmantawan. Paykunan profetizarqanku arpa, tawtinku, platillo tocaypi. Kaykunan yupaychana wasipi chay hinata ruwanankupaq t'aqasqa karqanku. 2Asafpa churinkuna: Zacur, José, Netanías, Asarelapiwan, paykunan taytanku Asafpa kamachisqan karqanku. Asafqa reypa kamachisqanman hinan profetizarqan. 3Jedutunpa soqtantin churinkuna: Gedalías, Zeri, Jesaías, Hasabías, Matatías, Simeipiwan, paykunapas taytanku Jedutunpa kamachisqanmi karqanku. Jedutunqa profetizarqan arpata tocaspa, Señor Diosta yupaychananpaq, graciasta qonanpaqwan. 4Hemanpa churinkuna: Buquías, Matanías, Uziel, Sebuel, Jeremot, Hananías, Hanani, Eliata, Gidalti, Romanti-ezer, Josbecasa, Maloti, Hotir, Mahaziotpiwan. 5Diosmi reypa profetan Hemanman payta hatunchananpaq prometesqa, chaymi Diosqa chay chunka tawayoq churinkunata kinsa ususinkunatawan qorqan. 6Llapan chay qharikunan taytankuq Hemanpa kamachisqan Señor Diospa wasinpi takirqanku, arpata, tawtinkuta, platillota tocaspankutaq yupaycharqanku. Asafwan Jedutunwan Hemanwanqa reypa kamachisqanmi karqanku. 7Llapallankun ayllunkupiwan kuska Señor Dios yupaychay takikunatapas tocaykunatapas yachachisqa karqanku, kusatataq atiqkupas. Llapankun karqan iskay pachak pusaq chunka pusaqniyoq. 8Paykunan ruwanankuta sorteopi rakinakurqanku, llapanku huñulla, yachachiqpas yachaqaqpas, kurakpas sullk'apas. 9Ñawpaqkaq suerten tuparqan Asafpa mirayninmanta Joseman, paymi churinkunapiwan wawqenkunapiwan chunka iskayniyoq karqanku. Iskaykaq suertetaq Jedaliasman tuparqan, paypas churinkunapiwan wawqenkunapiwan chunka iskayniyoq karqanku. 10Kinsakaq suertetaq Zacurman tuparqan, paypas churinkunapiwan wawqenkunapiwan chunka iskayniyoq karqanku. 11Tawakaq suertetaq Izriman tuparqan, paypas churinkunapiwan wawqenkunapiwan chunka iskayniyoq karqanku. 12Phisqakaq suertetaq Netaniasman tuparqan, paypas churinkunapiwan wawqenkunapiwan chunka iskayniyoq karqanku. 13Soqtakaq suertetaq Buquiasman tuparqan, paypas churinkunapiwan wawqenkunapiwan chunka iskayniyoq karqanku. 14Qanchiskaq suertetaq Jesarelaman tuparqan, paypas churinkunapiwan wawqenkunapiwan chunka iskayniyoq karqanku. 15Pusaqkaq suertetaq Jesahiasman tuparqan, paypas churinkunapiwan wawqenkunapiwan chunka iskayniyoq karqanku. 16Isqonkaq suertetaq Mataniasman tuparqan, paypas churinkunapiwan wawqenkunapiwan chunka iskayniyoq karqanku. 17Chunkakaq suertetaq Simeiman tuparqan, paypas churinkunapiwan wawqenkunapiwan chunka iskayniyoq karqanku. 18Chunka hukniyoqkaq suertetaq Azareelman tuparqan, paypas churinkunapiwan wawqenkunapiwan chunka iskayniyoq karqanku. 19Chunka iskayniyoqkaq suertetaq Hasabiasman tuparqan, paypas churinkunapiwan wawqenkunapiwan chunka iskayniyoq karqanku. 20Chunka kinsayoqkaq suertetaq Subaelman tuparqan, paypas churinkunapiwan wawqenkunapiwan chunka iskayniyoq karqanku. 21Chunka tawayoqkaq suertetaq Matatiasman tuparqan, paypas churinkunapiwan wawqenkunapiwan chunka iskayniyoq karqanku. 22Chunka phisqayoqkaq suertetaq Jeremotman tuparqan, paypas churinkunapiwan wawqenkunapiwan chunka iskayniyoq karqanku. 23Chunka soqtayoqkaq suertetaq Hananiasman tuparqan, paypas churinkunapiwan wawqenkunapiwan chunka iskayniyoq karqanku. 24Chunka qanchisniyoqkaq suertetaq Josbecasaman tuparqan, paypas churinkunapiwan wawqenkunapiwan chunka iskayniyoq karqanku. 25Chunka pusaqniyoqkaq suertetaq Hananiasman tuparqan, paypas churinkunapiwan wawqenkunapiwan chunka iskayniyoq karqanku. 26Chunka isqonniyoqkaq suertetaq Malotiman tuparqan, paypas churinkunapiwan wawqenkunapiwan chunka iskayniyoq karqanku. 27Iskay chunkakaq suertetaq Eliatman tuparqan, paypas churinkunapiwan wawqenkunapiwan chunka iskayniyoq karqanku. 28Iskay chunka hukniyoqkaq suertetaq Hotirman tuparqan, paypas churinkunapiwan wawqenkunapiwan chunka iskayniyoq karqanku. 29Iskay chunka iskayniyoqkaq suertetaq Gidaltiman tuparqan, paypas churinkunapiwan wawqenkunapiwan chunka iskayniyoq karqanku. 30Iskay chunka kinsayoqkaq suertetaq Mahaziotman tuparqan, paypas churinkunapiwan wawqenkunapiwan chunka iskayniyoq karqanku. 31Iskay chunka tawayoqkaq suertetaq Romanti-ezerman tuparqan, paypas churinkunapiwan wawqenkunapiwan chunka iskayniyoq karqanku.
Copyright
Learn More


text:
1Chay tiempopin llapa runakuna uyarishaqtin Moisespa qelqanta leespa tarirqanku: Manan hayk'aqpas Amón runakunapas, Moab runakunapas Diospa llaqtanman chaskisqachu kanqa, 2paykunaqa manan Israel runakunaman mikhunatapas unutapas qorqankuchu, aswanmi Balaamman qolqeta qoykuspa ñakachirqanku. Diosninchismi ichaqa chay ñakayta samiman tukuchirqan, nispa niq qelqasqata. 3Hinan kay kamachikuyta uyarispanku, llapan paykunawan huñukushaq mana judío runakunata Israel llaqtamanta t'aqaspa wikch'upurqanku. 4Ñawpaqñan sacerdote Eliasibqa Diospa wasinpi taqekuna waqaychananpaq churasqa karqan. Eliasibqa Tobiaspa suegromasin kaspan 5payman hatun wasita qoykusqa. Ñawpaqtaqa chay wasipin waqaychasqaku ofrendakunata, inciensota, serviciokunata, Leví runakunaman, takiqkunaman, punku qhawaqkunaman qona trigo diezmokunata, vino diezmokunata, aceite diezmokunata, hinallataq sacerdotekunaman qona ofrendakunatapas. 6Tukuy chaykuna ruwakushaqtinqa, ñoqaqa manan Jerusalenpichu kasharqani, aswanpas Babilonia rey Artajerjes kinsa chunka iskayniyoqkaq watapi kamachikushaqtinmi Babiloniata reyman rirqani. Chaypi kasqay qhepatataq reymanta mañakurqani Jerusalenman kutinaypaq. 7Kutimuspataq Eliasibpa mana chanin ruwasqanta yacharqani, Tobiasta sonqochaspa Diospa wasinpi huk hatun wasita qoykusqantapas yacharqani. 8Chay ruwasqanmi sinchita phiñachiwarqan, hinan Tobiaspa kaqninkunata wasimanta lliwta hawaman wikch'umurqani. 9Hinaspa chay wasita ch'uyanchachirqani, wakmantataq chayman churachirqani Dios yupaychana wasi serviciokunata, inciensota, ofrendakunatawan. 10Yachallarqanitaq Leví runakunaman mikhunata mana qosqankuta, chay hawataq Leví runakuna yupaychaypaq churasqa takiqkunapas hallp'ankumankama ripusqankutawan. 11Chaymi umallikunata anyarqani: ¡Imanaqtinmi Diospa wasin wikch'usqa! nispa. Wakmanta Leví runakunata takiqkunata huñuspataq, kaq llank'ananman sapankata churarqani. 12Chaymi llapan Judá runakunaqa trigo diezmonkuta, vino diezmonkuta, aceite diezmonkutawan Dios yupaychana wasipi taqekunaman apamurqanku. 13Chaymantataq chay taqekuna waqaychaqta churarqani sacerdote Selemiasta, kamachikuy simi yachachiq Sadocta, Leví runa Pedaiastawan, yanapaqninkutataq Mataniaspa churin Zacurpa churin Hananta. Paykunan llank'aq-masinkunaman mikhuyta rakiq karqanku. Paykunataqa akllarqani hunt'aq chanin runakuna kasqankuraykun. 14Mañakurqanitaq: Diosnilláy, yuyarikuway. Ama qonqaychu wasiykipaqpas chaypi qanta yupaychanapaqpas tukuy allin ruwasqaykunata, nispa. 15Chay p'unchaykunapin rikurqani Judá runakuna vinota ruwanankupaq samana p'unchaypi uvas sarushaqta. Wakinmi trigo marq'aykunata asnokunaman cargasharqanku, wakintaq vinota, uvasta, higosta, imaymana cargakunatawan cargasharqanku samana p'unchaypi Jerusalenman apanankupaq. Chaymi paykunata anyarqani samana p'unchaypi vendesqankumanta. 16Hinallataq Jerusalenpi tiyaq Tiro llaqtayoq wakin runakuna aparqanku challwata, tukuy imaymana vendenata samana p'unchay chaypi tiyaq Judá runakunaman vendenankupaq. 17Chaymi Judapi allichachaq runakunata anyarqani: ¡Sinchi mana chanintan ruwankichis samana p'unchayta sarunchaspa! 18Chay hinatapunin ñawpa taytaykichispas ruwarqanku, chayraykun Diosninchis sinchi mana allinkunawan ñoqanchistapas Jerusalén llaqtatapas muchuchirqan. Chayri, ¿astawanchu Israelpa Diosninta phiñachiyta munankichis samana p'unchayta sarunchaspa? nispa. 19Chaymi kamachirqani samana p'unchay qallariqtin Jerusalén punkukunata wisq'anankupaq, samana p'unchay tukukuykama ama kicharinankupaq. Hinallataq wakin kamachiykunata punku qhawaqta churarqani, ama pipas samana p'unchaypi cargakunata apaykunankupaq. 20Huk iskay kutitan qhatuqkuna tukuy imaymana vendeqkunapas perqa qhepapi puñurqanku. 21Ñoqataq paykunata anyarqani: –¿Imanaqtinmi perqa qhepapi tuta puñunkichis? Wakmanta chaypi puñuqtiykichisqa, wikch'usqaykichismi, nispa. Chay p'unchaymantan manaña samana p'unchaypi hamurqankuchu. 22Leví runakunatataq kamachirqani ch'uyanchakuspa punkukunata qhawanankupaq, samana p'unchay ama sarunchasqa kananpaq. Mañakurqanitaq: Diosnilláy, chaykuna hawa yuyarikuway, mana hayk'aq tukukuq munakuyniykiman hina khuyapayaykuway, nispa. 23Hinallataq chay p'unchaykuna rikurqani wakin judío runakuna Asdod llaqta, Moab suyu, Amón suyu warmikunawan casarakusqankuta. 24Churinkupas kuskanmi rimarqan Asdod llaqtaq rimaynintapas wak suyukunaq rimaynintapas, ichaqa manan hebreo rimaytaqa atirqankuchu. 25Chaymi paykunata sinchita k'amispa ñakarqani, wakinninkuta hasut'irqani, chukchankutapas t'irarqani. Hinaspa Diospa sutinpi jurachirqani: Manan ususiykuta churinkuwan casarachisaqkuchu, manallataq churiykutapas ususinkuwan casarachisaqkuchu, nichispa. 26Nillarqanitaq: –¡Chay hinan Israel rey Salomonpa huchan karqan! Askha suyukuna ukhupi manan pay hina reyqa karqanchu, Diospa ancha munakusqan Israel suyuman reypaq churasqan, ichaqa mana judío warmikunan huchallichirqan. 27Chayraykun mana hinallata qhawaymanchu mana judío warmikunawan casarakuspaykichis Dios contra sinchita huchallikusqaykichista, nispa. 28Uma sacerdote Eliasibpa churin Joiadaq hukkaq churinmi Beth-horonmanta Sanbalatpa qataynin karqan, paytan qayllaymanta qarqorqani. 29Mañakurqanitaq: Diosnilláy, paykunamanta yuyariy qan contra sacerdote-kayta sacerdotewan Leví runawan rimanakuyniykita qhellichasqankuta, nispa. 30Chay hinatan sacerdotekunata Leví runakunata ch'uyancharqani wak suyukunaq imaymana ruwayninmanta, hinaspan paykunata tupaqninku t'aqapi llank'anankupaq churarqani, ruwanankuta sapanka hunt'anankupaq. 31Hinallataq runakunata kamachirqani llant'a ofrendata, rurukunamanta ñawinninta, tupaqninkuman hina qonankupaq. Mañakurqanitaq: Diosnilláy, allinniypaq yuyarikuway, nispa.
Copyright
Learn More


text:
Qullqaquyllur
Qullqaquyllur icha Mayu nisqaqa (latin simipi: Via Lactea) ñuñu waraninchikmi. Watiqaykunamanta, Qullqaquyllurmi huk wisnuyuqqa 1012 intip wisnunkunahina, huk muyuqi k'aspim icha. Huk chayna-chayna 100.000 achkiy wata chawpi raqtawan, quyllur yachaqkuna Qullqaquyllurmi 200.000 hunu quylluryuq 400.000 hunu quylluryuqpas llup'inku. Intim Qullqaquyllurpa chawpinmantaqa 27.700-chá achkiy wata (8,5 kpc).
Yuyarina
Qullqaquyllurpa Pitinkuna[llamk'apuy | pukyuta llamk'apuy]
Ñuñu waraninchikpa kimsa sapaq pitin kan: halo, disco y bulbo.


text:
1Chaykuna qhepatataq wak angelta rikurqani hatun atiywan hanaq pachamanta uraykamushaqta, lliphllikiyninwantaq kay pachata k'anchaykushaqta. 2Hinaspanmi kallpawan waqyakuspa nirqan: ¡Urmaykunñan, thunikunñan hatun Babilonia llaqtaqa! Supaykunaq tiyananmi kapun, tukuy mana allin espiritukunaq tiyananmi kapun, tukuy qhellikaq cheqnisqa phalaq animalkunaq tiyananmi kapun. 3Llapa suyukunan Babiloniaq wasanchay huchanwan heq'eparqanku, allin poqosqa vinowan machaq hina, paywanmi kay pacha llapa reykunaqa qhelli huchapi purirqanku, kay pachapi qhatuqkunapas Babiloniaq kusikuyllanpi sinchi gastasqanwanmi qhapaqyaykurqanku, nispa. 4Hinaqtinmi hanaq pachamanta huk kunkata uyarirqani: Llaqtalláy, chay llaqtamanta lloqsipuychis, ama huchallikuqmasin kanaykichispaq, amataq manchay ñak'arichisqa-masin kanaykichispaqwan. 5Huchankunaqa hanaq pachakaman tawqaykukun, Diosqa mana chanin ruwasqankutan yuyarin. 6Paymanqa qosqasuykichisman hina kutichipuychis, ruwasqankunaman hina iskay kutita pagapuychis. Hukkunapaq paypa chhaqrusqan vinomantaqa aswan fuertetaraq ukyananpaqqa chhaqrupuychis. 7Paytaqa hatunchakusqanman hina sinchi gastasqanman hina ñak'arichiychis, muchuchiychis. Payqa sonqonpin nin: Ñoqaqa reinañan kaypi tiyashani, manan viudachu kani, manataqmi hayk'aqpas wañuqniyoq hinaqa waqasaqchu, nispa. 8Chayraykun huk p'unchayllapi manchay ñak'arichiy paypaq chayamunqa: waqay, yarqay, wañuypiwan. Payta juzgaq Señor Diosqa atiyniyoqmi, chaymi ninawan ruphaykachinqa. 9Hinan chay warmiwan qhelli huchapi purispa kusikuyllapi kawsaspa sinchi gastaq kay pacha reykunaqa paymanta waqanqaku, mayta llakikunqaku, ruphaykusqan q'osñita rikuspa. 10Ñak'arisqanmanta manchasqa karullapi sayaykuspankutaq ninqaku: ¡Ay, imaraqmi, hatun Babilonia llaqta! ¡Ay, ikiraqmi, hatun atiyniyoq llaqta! Ñawi ch'ipiq-niyllapin juzgasqa kayniykiqa chayarqamun, nispa. 11Kay pachapi qhatuqkunapas paymantaqa waqanqakun, khuyaytan llakikunqaku, qhatusqankuta manaña pipas rantiq kasqanrayku. 12Chay qhatusqankun kaykuna: Qori, qolqe, umiña rumikuna, perlakuna, sumaq lino, sani-puka tela, seda tela, sansaq-puka tela, sumaq q'apaq imaymana rikch'aq kurkukuna. Imaymana rikch'aq ruwasqakuna, marfilmanta, ancha chaniyoq kurkumanta, broncemanta, fierromanta, pachas rumimantawan. 13Hinallataq canela, sumaq q'apaqkuna, incienso, mirra, sumaq q'apaq incienso, vino, aceite, ñut'u hak'u, trigo, cargana uywakuna, ovejakuna, caballokuna, carretakuna, kamachi runakuna, runakunaq kawsayninkuna ima. 14Qhatuqkunan chay llaqtata ninqaku: Ancha munasqayki sumaq frutakunaqa manan kapunñachu, tukuy sumaq kaqkunapas k'ancharishaq kaqkunapas tukukapunñan, manataqmi hayk'aqpas chaykunata tarinkiñachu, nispa. 15Chaykunata qhatuqkunaqa, chay llaqtaq qhapaqyachisqankunaqa, karullapin sayaykunqaku ñak'arisqanmanta manchakuspa. Paykunaqa waqaspan mayta llakikuspan 16ninqaku: –¡Ay, imaraqmi! ¡Ikiraqmi, haqay hatun llaqtaqa! Warmi hinan sumaq linowan, sani-puka telawan, sansaq-puka telawan p'achasqa karqan, qoriwan, umiñakunawan, perlakunawan k'achanchasqa karqan. 17¡Ñawi ch'ipiq-niyllapin chay sinchi askha qhapaq kaykunaqa ch'usaqyarqapun! nispa. Hinaqtinmi barcota llapa purichiqkunaqa, barcokunapi llapa puriqkunapas, barcopi llank'aqkunapas, lamar-qochapi llapa llank'apakuqkunapas karullapi sayaykurqanku. 18Hatun llaqtata ruphashasqan q'osñita rikuspataq kunkayoqta nirqanku: ¿Mayqen llaqtataq kay hatun llaqta hinaqa karqan? nispa. 19Chaymi hallp'ata umankuman hach'ikurqanku, mayta waqaspa llakikuspankutaq kunkayoqta nirqanku: ¡Ay, imaraqmi! ¡Ikiraqmi, chay hatun llaqtaqa! Lamar-qochapi llapa barcoyoqkunaqa kay llaqtaq qhapaq kayninwanmi qhapaqyaykurqanku, kunantaq ñawi ch'ipiq-niyllapi purunyarqapun, nispa. 20Qan ichaqa, hanaq pacha, ¡kusikuy! Diospaq ch'uya kawsaqkuna, apostolkuna, profetakuna ¡kusikuychis! Chay hinata muchuchispa Diosqa chanintapuni ruwapusqasuykichisrayku. 21Hinaqtinmi huk kallpasapa angelqa huk rumita molino hatun rumita hina hoqarispa lamar-qochaman wikch'uykuspa nirqan: Chay hatun Babilonia llaqtaqa, chay hina hatun sinchi kallpawan thunisqan kanqa, manataqmi hayk'aqpas rikhurinqañachu. 22Manañan hayk'aqpas calleykikunapi arpa tocaypas, qena tocaypas, trompeta tocaypas uyarikunqañachu, manataq ima artesanokunapas qanpi kanqañachu, manallataqmi molinoq kutasqan kunrururuypas qanpi uyarikunqañachu. 23Lámpara k'anchaypas manan astawan qanpi k'anchanqañachu, casarakuy fiestakunapi kusikuykunapas manañan kanqañachu. Qhatuqniykikunaqa kay pachapi qhapaqkunan karqanku, layqakusqaykikunawanmi llapa suyukunata q'oturqanki. 24Qanpin profetakunaq, Diospaq ch'uya kawsaqkunaq yawarninpas, kay pachapi llapa wañuchisqakunaq yawarninpas tarisqa karqan, nispa.
Copyright
Learn More